Diari Oficial de la Generalitat Valenciana


Sumari del DOGV 9802, del 05-03-2024 (2024/1942)

RESOLUCIÓ d'1de març de 2024, de la Vicepresidència Segona i Conselleria de Servicis Socials, Igualtat i Habitatge, per la qual es convoquen els acords d'acció concertada en matèria de servicis socials en el sector d'infància i adolescència per als anys 2024 i 2025: Programa d'intervencions tècniques d'acolliment en família educadora.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9802

Data del DOGV
:   05-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1942


Data del document
:   01-03-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge

RESOLUCIÓ d'1de març de 2024, de la Vicepresidència Segona i Conselleria de Servicis Socials, Igualtat i Habitatge, per la qual es convoquen els acords d'acció concertada en matèria de servicis socials en el sector d'infància i adolescència per als anys 2024 i 2025: Programa d'intervencions tècniques d'acolliment en família educadora. [2024/1942]  
  
La Llei 26/2018, de 21 de desembre, de la Generalitat, de drets i garanties de la infància i l'adolescència (DOGV 8450, 24.12.2018), (d'ara en avant, Llei 26/2018), en l'article 145 establix que «les administracions públiques de la Generalitat, directament o a través d'entitats col·laboradores, prestaran a les xiquetes, xiquets i adolescents, a les famílies acollidores i a la família d'origen la col·laboració necessària per a l'assoliment dels objectius de l'acolliment, així com els suports de caràcter especialitzat, econòmic, jurídic o psicosocial necessaris en funció de les necessitats, característiques de l'acolliment i dificultats del seu exercici».  
La Llei 3/2019, de 18 de febrer, de la Generalitat, de serveis socials inclusius de la Comunitat Valenciana (DOGV 8491, 21.02.2019), en l'article 34, apartat primer, lletra b), establix l'acció concertada com a forma de provisió de les prestacions del Sistema Públic de Serveis Socials amb entitats privades d'iniciativa social, i en l'article 87.1 que «els acords d'acció concertada són instruments organitzatius de naturalesa no contractual a través dels quals les administracions competents podran organitzar la prestació de serveis socials per entitats d'iniciativa social el finançament, accés i control de les quals siguen de la seua competència, ajustant-se al procediment i als requisits que preveu esta llei i la normativa sectorial que siga aplicable».  
  
El Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social (DOGV 8197, 23.12.2017), (d'ara en avant, Decret 181/2017), aprova el reglament que regula els requisits, procediment de selecció, contingut i condicions bàsiques per a la implantació, execució i desenvolupament dels acords d'acció concertada.  
A l'empara d'este decret, l'anterior vicepresidenta i consellera d'Igualtat i Polítiques Inclusives va aprovar, en virtut de la Resolució de 21 de desembre de 2020, la convocatòria d'acció concertada en matèria de serveis socials en el sector d'infància i adolescència: servei d'intervencions tècniques en acolliments familiars en famílies educadores, per a l'any 2021, publicada en el DOGV el 23 de desembre de 2020 (DOGV 8982), prorrogada fins al 31 de desembre de 2023 per resolucions de 30 de desembre de 2021, 23 de desembre de 2022, 25 de maig de 2023 i 27 d'octubre de 2023, publicades en el DOGV el 13 de gener de 2022 (DOGV 9255), 27 de desembre de 2022 (DOGV 9498), 30 de maig de 2023 (DOGV 9606) i 31 d'octubre de 2023 (DOGV 9715), respectivament.  
D'acord amb l'article 13 del Decret 181/2017, correspon a la persona titular de la conselleria competent en matèria de serveis socials efectuar la convocatòria de concerts amb entitats d'iniciativa social, mitjançant resolució, que ha d'arreplegar aquells aspectes i elements que establix esta norma, delimitant l'objecte i, si és el cas, les característiques de les prestacions susceptibles de concert; així com els criteris de valoració d'entitats, centres i serveis per a la resolució del procediment de selecció i adopció d'acords d'acció concertada, tant en funció de les disponibilitats pressupostàries, com de la necessària continuïtat i garantia de qualitat del servei que presten les entitats d'iniciativa social, sota els principis de transparència, publicitat i no discriminació.  
  
L'acolliment familiar és la mesura de protecció de la infància i l'adolescència prioritària en l'ordenament jurídic, i produïx la plena participació del xiquet, xiqueta o adolescent en la vida de la família i imposa a qui el rep les obligacions de vetlar per la persona menor d'edat, tindre-la en companyia seua, alimentar-la, educar-la i procurar-li una formació integral en un entorn afectiu. Això es troba regulat en els articles 173 i 173 bis del Codi Civil. És per això que, d'acord amb el que es disposa en l'article 133 de la Llei 26/2018, es reconeix el dret de les persones acollides al fet que la formació, l'acompanyament, la supervisió i l'orientació tècnica a través de professionals especialitzats amb què compte la seua família acollidora, li permeten exercir adequadament les seues funcions. Atenent les seues particulars necessitats, també tindrà dret al suport psicosocial específic que els permeta afrontar les difícils situacions viscudes.  
L'article 125 de la Llei 26/2018 esmentada establix que «a través de l'acolliment la família assumix les obligacions de vetlar per ella, tindre-la en companyia seua, alimentar-la, educar-la i procurar-li una formació integral i comunitària en un entorn afectiu durant el temps que dure la mesura; per a això té dret a comptar amb el suport de l'entitat pública prestat per un equip professional especialitzat en infància, adolescència i família». I en l'article 145 establix que «les administracions públiques de la Generalitat, directament o a través d'entitats col·laboradores, prestaran a les xiquetes, xiquets i adolescents, a les famílies acollidores i a la família d'origen la col·laboració necessària per a l'assoliment dels objectius de l'acolliment, així com els suports de caràcter especialitzat, econòmic, jurídic o psicosocial necessaris en funció de les necessitats, característiques de l'acolliment i dificultats del seu acompliment».  
Per la seua part, el Decret 35/2021, de 26 de febrer, del Consell, de regulació de l'acolliment familiar, en l'article 41 determina i enumera la intervenció i suports a les persones acollides i famílies acollidores.  
  
Per això, tenint en compte que l'annex del Decret 181/2017 arreplega, entre altres serveis relatius al sector de la infància i l'adolescència, el servei d'intervencions tècniques en acolliments familiars de xiquets, xiquetes i adolescents, d'urgència, temporals o permanents en famílies educadores, com a susceptible de concert social, a més del transcurs del termini de temps de vigència de l'acord d'acció concertada formalitzat per a la prestació del servei objecte d'esta convocatòria, incloent-hi les corresponents pròrrogues, la necessitat i l'obligació legal de continuar prestant-lo determinen l'oportunitat i conveniència de realitzar una nova convocatòria en la qual es tinguen en compte les noves necessitats detectades així com les millores i adaptació de les característiques i condicions de prestació dels serveis a la realitat actual.  
  
En virtut del que s'ha exposat, i fent ús de les facultats que conferix el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, i en relació amb l'esmentat article 13 del Decret 181/2017, de 17 de novembre, del Consell, a proposta de la directora general de Família, Infància i Adolescència i Repte Demogràfic, resolc:  
  
Primer  
Aprovar la convocatòria pública dels acords d'acció concertada en matèria de serveis socials en el sector d'atenció a la infància i adolescència per a 2024 i 2025 conformement al que es disposa en l'annex I de condicions generals de la convocatòria, l'annex II de condicions tècniques, així com els models de sol·licitud de documentació del programa d'intervencions tècniques d'acolliment en família educadora que figura en l'annex III de la present resolució i ordenar-ne la publicació en el Diari Oficial de la Generalitat Valenciana.  
  
Segon  
La present convocatòria s'aplicarà als concerts socials que tinguen lloc en este àmbit i sector d'acció social per a l'any 2024 i 2025 amb càrrec a la línia S0216, denominada «Concert social serveis infància i adolescència», aplicació pressupostària J3576029TH57461.720D96.54227.S205652925, del pressupost de despeses de la Generalitat, per un import per a l'exercici 2024 de 3.185.650,08€, i per a l'exercici 2025 d'1.061.883,36 €, que s'habilitarà sempre que existisca crèdit adequat i suficient.  
Esta actuació és susceptible de ser finançada per la Unió Europea a través del Programa Comunitat Valenciana Fons Social Europeu Plus (FSE+) 2021-2027 o per qualsevol altre fons de la Unió Europea.  
En cas que, després de l'oportú procediment de selecció i durant la vigència de la convocatòria, sobre un romanent de crèdit sense disposar en la línia, la Conselleria podrà fixar l'ampliació del programa d'intervencions tècniques a concertar per a atendre les necessitats socials.  
  
Tercer  
La data d'inici dels concerts socials d'esta convocatòria serà la que es determine en la resolució de concessió; no podrà ser anterior a l'1 d'abril de 2024 i finalitzarà el 31 de març de 2025, sense perjuí de les seues possibles pròrrogues.  
  
Quart  
Delegar en la persona titular de la Direcció General de Família, Infància i Adolescència i Repte Demogràfic, en virtut de l'article 9 de la Llei 40/2015, d'1 d'octubre, de règim jurídic del sector públic, la resolució del procediment d'acció concertada a què es referix esta convocatòria, així com l'ampliació del període de vigència de l'acord d'acció concertada, mitjançant pròrroga, de mutu acord, del programa concertat.  
  
Contra la present resolució, es podrà interposar amb caràcter potestatiu un recurs de reposició en el termini d'un mes a comptar des de l'endemà de ser publicada, davant del mateix òrgan que ha dictat la resolució. Així mateix, contra la present resolució, que posa fi a la via administrativa, les persones interessades podran interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació. Tot això, de conformitat amb el que s'establix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puguen exercir, si és el cas, qualsevol altre recurs que consideren convenient.  
  
  
València, 1 de març de 2024.- La vicepresidenta segona del Consell i consellera de Serveis Socials, Igualtat i Habitatge: Susana Camarero Benítez.  
  
  
  
ANNEX I  
Condicions generals de la convocatòria dels acords d'acció concertada en matèria d'intervencions tècniques d'acolliment en família educadora  
  
Índex  
  
Títol I. Disposicions generals  
Article 1. Àmbit i objecte d'aplicació  
Article 2. Duració del concert i vigència de la convocatòria  
Article 3. Accés als programes per les persones usuàries  
Títol II. Del procediment de concertació  
Capítol I. Requisits  
Article 4. Entitats sol·licitadores  
Article 5. Requisits generals  
Capítol II. Iniciació del procediment  
Article 6. Inici d'ofici  
Article 7. Forma, termini i lloc de presentació de sol·licituds  
Article 8. Documentació i informació que s'ha d'adjuntar a la sol·licitud  
Capítol III. Ordenació i instrucció del procediment  
Article 9. Comissió instructora  
Article 10. Criteris de selecció i valoració d'entitats i serveis  
  
Article 11. Comissió d'avaluació  
Article 12. Proposta de resolució  
Capítol IV. Finalització del procediment de selecció  
Article 13. Resolució de concessió  
Article 14. Efectes del concert  
Article 15. Publicació de la resolució  
Article 16. Recursos  
Capítol V. Formalització dels concerts  
Article 17. Condicions prèvies a la formalització  
Article 18. Formalització del concert social  
Títol III. Finançament de l'acció concertada  
Article 19. Mòduls econòmics. Càlcul de l'import de l'anualitat del concert social  
Article 20. Justificació de la prestació del programa  
Article 21. Pagament del cost del concert social  
Article 22. Comprovació i control de la despesa  
Article 23. Compensació i reintegrament de quantitats rebudes indegudament  
Títol IV. Execució dels concerts  
Article 24. Obligacions de l'administració concertant  
Article 25. Obligacions de les entitats titulars dels programes concertats  
Article 26. Obligacions de les entitats titulars dels programes concertats en matèria de visibilitat, transparència i comunicació  
  
Article 27. Informe d'auditoria externa, memòria econòmica i memòria d'actuacions  
Article 28. Qualitat dels programes: actuacions de control i seguiment  
Article 29. Contractació d'activitats accessòries amb tercers  
Article 30. Resolució de conflictes  
Article 31. Inspecció i control ordinari  
Títol V. Concertació de serveis addicionals, modificació i revisió dels concerts  
Article 32. Concertació de programes addicionals  
Article 33. Modificació dels concerts  
Article 34. Revisió i modificació de les condicions econòmiques  
  
  
TÍTOL I  
Disposicions generals  
  
Article 1. Àmbit i objecte d'aplicació  
1. Per la present convocatòria, la conselleria competent en matèria de serveis socials podrà encomanar a entitats d'iniciativa social, mitjançant acords d'acció concertada, a través del procediment de concertació, la provisió del programa d'intervencions tècniques en acolliments familiars en famílies educadores previst en l'apartat I de l'annex del Decret 181/2017, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social (d'ara en avant Decret 181/2017).  
  
2. El programa que siga concertat s'integrarà en la Xarxa Pública Valenciana de Serveis Socials i d'atenció a la infància i adolescència.  
  
3. D'acord amb les disponibilitats pressupostàries existents, les necessitats d'atenció social, la població que actualment es troba sent atesa i la que d'ara en avant requerisca l'atenció esmentada, constituïx l'objecte específic de la convocatòria el programa d'intervencions tècniques d'acolliment en família educadora que en l'àmbit de la Comunitat Valenciana es detalla en l'annex tècnic II.  
  
Article 2. Duració del concert i vigència de la convocatòria  
1. L'inici de la vigència de la convocatòria serà la que es determine en la resolució de la concessió i no pot ser anterior a l'1 d'abril de 2024 i finalitzarà el 31 de març de 2025, sense perjuí que els concerts constituïts puguen ser prorrogats més enllà d'esta data.  
  
2. Els concerts socials que se subscriguen a l'empara d'esta convocatòria tindran caràcter plurianual des de la data d'efectes fixada en la resolució de concessió i en el document de formalització, finalitzant, en tot cas, el dia 31 de març de 2025, sense perjuí de les possibles pròrrogues.  
3. El concert podrà prorrogar-se fins a un període de dos anys per mitjà d'un acord explícit de les dos parts, mitjançant una o successives pròrrogues, per resolució de l'òrgan competent per a això sempre que concórreguen les circumstàncies previstes en l'article 34 del Decret 181/2017. La pròrroga estarà supeditada a l'existència de crèdit pressupostari adequat i suficient en el pressupost de la Generalitat per a l'exercici que corresponga.  
  
Article 3. Accés al programa per les persones usuàries  
1. L'accés a cada programa concertat serà sempre a través del procediment i l'òrgan administratiu que es designe en l'annex tècnic II.  
  
2. El programa concertat s'oferirà a les xiquetes, xiquets i adolescents acollits, a les famílies acollidores i a la família d'origen.  
  
TÍTOL II  
Del procediment de concertació  
  
CAPÍTOL I  
Requisits  
  
Article 4. Entitats sol·licitadores  
1. Segons el marc normatiu vigent a la Comunitat Valenciana, podran sol·licitar i participar en el règim d'acció concertada a l'empara d'esta convocatòria aquelles entitats d'iniciativa social que complisquen els requisits per a accedir al règim d'acció concertada i per a actuar com a institucions col·laboradores en l'àmbit de la infància i l'adolescència.  
  
2. D'acord amb l'article 180 de la Llei 26/2018, de 21 de desembre, de drets i garanties de la infància i l'adolescència, poden ser entitats col·laboradores en matèria de protecció de la infància i l'adolescència les associacions, fundacions, cooperatives i altres entitats sense ànim de lucre que duguen a terme alguna de les activitats establides en l'article esmentat.  
  
Article 5. Requisits generals  
D'acord amb el que disposa l'article 7 del Decret 181/2017, podran sol·licitar i accedir al règim d'acció concertada les entitats d'iniciativa social prestadores de serveis socials que complisquen els requisits següents:  
a) Estar degudament inscrites en l'àrea d'atenció corresponent a la infància i l'adolescència en el Registre d'entitats, centres i serveis de la conselleria competent en matèria de serveis socials.  
b) Complir amb els requisits de solvència tècnica que s'establixen en la disposició transitòria tercera del Decret 181/2017:  
- Tindre una experiència mínima d'un any en l'atenció a persones i serveis en el sector d'infància i adolescència. L'experiència podrà haver-se adquirit en qualsevol lloc del territori nacional, sempre que l'entitat es trobe registrada per les autoritats competents d'una o diverses comunitats autònomes.  
- Que la totalitat del personal que presta els seus serveis dispose de la titulació, habilitació, homologació o certificació de les capacitats professionals i formació adequada per a l'acompliment de les tasques que cal dur a terme, establides en l'annex tècnic corresponent a cada un dels programes.  
- Tindre almenys una tercera part del personal d'atenció directa de la plantilla del programa un grau d'experiència acreditada de, com a mínim, dos anys en el sector de la infància i l'adolescència.  
- Tindre almenys la mitat del personal d'atenció directa de la plantilla del programa una relació contractual de caràcter indefinit.  
c) Complir amb els requisits de funcionament exigits en l'annex II de condicions tècniques d'este programa.  
d) Estar al corrent en el pagament de les obligacions tributàries i de la Seguretat Social.  
e) Complir amb els requisits per a la prestació del programa en els termes establits en l'article 54 del Decret 59/2019, de 12 d'abril, del Consell, d'ordenació del Sistema Públic Valencià de Serveis Socials. El compliment d'estos requisits es farà a través de declaració responsable d'acord amb el que es preveu en l'article 21 de l'esmentat Decret 59/2019.  
f) Acreditar o estar en condicions de disposar d'un certificat de qualitat del programa, expedit en data anterior a la finalització del termini de presentació de sol·licituds. Les entitats que no puguen acreditar este requisit estaran obligades a sotmetre's a l'avaluació de la qualitat del seu centre o programa i a presentar un certificat de qualitat homologat per alguna entitat acreditada en matèria d'avaluació de qualitat dels centres i serveis d'acció social (serveis socials), en el termini màxim de dos anys des de la formalització del concert. En cas d'incompliment d'esta obligació en el termini establit, l'administració podrà procedir a l'extinció del concert.  
g) Acreditar la titularitat de l'immoble en què presta el programa, o la disponibilitat per qualsevol títol jurídic vàlid, així com l'autorització de l'entitat o persona titular del local on està situat el programa, per un període no inferior al de la vigència del concert.  
  
h) No estar incursa en les prohibicions que establix l'article 8 del Decret 181/2017.  
i) Presentar una declaració responsable mitjançant la qual es comprometen a acreditar, abans de la formalització del concert, el compliment dels requisits necessaris vinculats a la plantilla, els espais físics, l'autorització de funcionament i les assegurances indicades en els articles 7 i 11, i en la disposició addicional desena del Decret 181/2017, en la seua redacció donada pel Decret 188/2021, de 26 de novembre.  
  
  
CAPÍTOL II  
Iniciació del procediment  
  
Article 6. Inici d'ofici  
El procediment de concertació s'inicia d'ofici amb la publicació d'esta resolució i s'impulsarà d'ofici en tots els seus tràmits, respectant els principis de transparència, publicitat i no discriminació, així com la resta dels principis establits en els articles 6 i 87 de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, i l'article 4 del Decret 181/2017.  
  
  
Article 7. Forma, termini i lloc de presentació de sol·licituds  
1. La sol·licitud de participació en el procediment de concertació (annex III) s'efectuarà mitjançant el model que estarà accessible en la seu electrònica de la Generalitat, https://sede.gva.es (procediments administratius), degudament formalitzada i subscrita electrònicament per la persona que exercisca la representació de l'entitat titular del centre o programa objecte del concert.  
2. El termini de presentació de sol·licituds d'esta convocatòria serà d'un mes, a partir de l'endemà de la publicació en el Diari Oficial de la Generalitat Valenciana, sense perjuí del que disposa el títol V d'este annex.  
3. Es presentarà una sol·licitud per cada un dels lots en els quals es dividix territorialment el programa per als quals l'entitat s'oferix per a concert.  
4. La presentació de sol·licituds i documentació annexa s'haurà de fer de manera telemàtica, i per a esta finalitat les persones i entitats interessades utilitzaran l'aplicació dissenyada que estarà disponible en el Catàleg de serveis públics interactius de la Generalitat a través de la seu electrònica (portal https://sede.gva.es/va/, apartat «Serveis en línia») en l'enllaç següent:  
https://breu.gva.es/b/7jx3KcDtdd  
D'acord amb l'article 14.1 del Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, la validesa de la presentació de les sol·licituds o documentació en suport no electrònic requerirà la posterior esmena en format electrònic, que serà requerida pel procediment previst en l'article 9.2 d'esta convocatòria.  
  
Tal com disposa l'article 68.4 de la Llei 39/2015, d'1 d'octubre, del procediment administratiu comú de les administracions públiques, en este cas es considerarà com a data de presentació de la sol·licitud aquella en què s'ha dut a terme l'esmena.  
5. Durant el termini de presentació de sol·licituds, les entitats podran presentar documentació relativa a la seua sol·licitud en el tràmit telemàtic creat a este efecte, per mitjà de l'enllaç següent d'aportació de documentació:  
https://breu.gva.es/b/7jx3KcDtdd  
6. A l'efecte de participació en esta convocatòria, es considera que la mateixa subscripció de la sol·licitud de concert social per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a sol·licitar el concert social oportú, permetre l'accés a la Plataforma autonòmica d'interoperabilitat i autoritzar la consulta interactiva de documentació.  
  
D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de la persona interessada, l'òrgan gestor del procediment estarà autoritzat a obtindre directament les dades dels documents elaborats per qualsevol administració, que, per a este procediment, són les següents:  
  
a) Document d'identitat (DNI) de la persona que exercix la representació legal de l'entitat sol·licitant.  
b) Certificació que l'entitat està al corrent de les obligacions amb la Tresoreria General de la Seguretat Social.  
c) En aplicació del que es disposa en l'article 95.1.k de la Llei 58/2003, de 17 de desembre, General Tributària, haurà de constar l'autorització expressa per a l'obtenció de les dades tributàries. Si l'entitat no ho autoritza expressament, haurà d'aportar els documents següents:  
- Certificació que l'entitat està al corrent de les obligacions amb l'agència tributària estatal (AEAT).  
- Certificació que l'entitat està al corrent de les obligacions amb l'agència tributària autonòmica (ATV).  
7. Així mateix, com que està previst tramitar este procediment per mitjans telemàtics, tots els tràmits que afecten les persones interessades per a l'exercici dels seus drets i obligacions, així com l'esmena de la sol·licitud, s'hauran de fer per este mitjà.  
  
Article 8. Documentació i informació que s'ha d'adjuntar a la sol·licitud  
1. La documentació que han de presentar les entitats per a cada programa en el qual sol·liciten participar en el procediment de concertació, a més de la sol·licitud, serà la següent:  
a) Certificat acreditatiu de l'acord adoptat per l'òrgan competent de l'entitat en el qual s'autoritze el representant legal per a la participació en el procediment de selecció i la sol·licitud del concert social (annex V, disponible en la seu electrònica).  
b) Certificat d'estar al corrent de les obligacions tributàries amb l'agència tributària estatal i autonòmica, en cas que no autoritzen la consulta interactiva d'esta documentació (sol·licitud general del tràmit telemàtic).  
c) Certificat d'estar al corrent dels pagaments amb la Tresoreria General de la Seguretat Social, en cas d'oposar-se a la consulta interactiva d'estos pagaments (sol·licitud general del tràmit telemàtic).  
d) Declaració responsable de l'entitat de no estar incursa en cap causa de prohibició per a concertar (sol·licitud general del tràmit telemàtic).  
e) Declaració responsable, subscrita per la persona representant legal de l'entitat, del compliment dels requisits establits en l'article 54 del Decret 59/2019, de 12 d'abril, del Consell, d'ordenació del Sistema Públic Valencià de Serveis Socials, i en la normativa que resulte d'aplicació per a la prestació del programa, tal com establix l'article 21 del decret esmentat.  
f) Presentar una declaració responsable subscrita per la persona representant legal de l'entitat per la qual es compromet a complir tots els requisits de funcionament exigits en l'annex de condicions tècniques corresponent a cada programa d'esta convocatòria.  
  
g) Projecte tècnic de funcionament del programa.  
h) Llista de persones professionals i personal d'atenció directa amb què compta el programa, amb indicació del nom i dels cognoms dels seus components, el lloc de treball, la titulació, el tipus de relació laboral dels mateixos amb l'entitat titular, l'antiguitat, el nombre d'hores diàries o setmanals de dedicació de cada un d'ells i les funcions que fan, segons el que es preveu en l'annex de condicions tècniques (annex II) d'esta convocatòria.  
En el cas que es tracte d'una entitat que no haja estat prestant el programa objecte d'esta convocatòria, haurà d'aportar-hi un compromís de contractació del personal requerit per al correcte funcionament d'este recurs, havent d'aportar-hi la documentació indicada prèviament en el termini d'un mes després de la formalització de l'acord d'acció concertada, així com una adscripció dels mitjans necessaris.  
  
i) Declaració responsable de la disponibilitat de l'immoble en què es faça el programa per un període no inferior a la vigència del concert (apartat E de l'annex III, disponible en la seu electrònica).  
j) Declaracions responsables corresponents a les clàusules socials (apartat F de l'annex III).  
k) Declaració responsable subscrita per la persona representant legal de l'entitat que tota persona que intervinga en la prestació del programa, en exercir una professió, un ofici i una activitat que implique contacte habitual amb persones menors d'edat, complix el requisit previst en l'article 57 de la Llei orgànica 8/2021, de 4 de juny, de protecció integral a la infància i l'adolescència davant de la violència, relatiu a no haver sigut condemnada per sentència ferma per qualsevol delicte contra la llibertat i indemnitat sexuals tipificat en el títol VIII de la Llei orgànica 10/1995, de 23 de novembre, del Codi Penal, així com per qualsevol delicte de tràfic d'éssers humans tipificat en el títol VII bis del Codi Penal (apartat G de l'annex III, disponible en la seu electrònica).  
  
En el cas que un treballador o treballadora de manera sobrevinguda incomplisca esta obligació, l'entitat haurà de procedir de manera immediata a la seua substitució.  
l) Escriptura o document de constitució, de modificació, estatuts o acte fundacional en què es faça constar la finalitat de l'entitat.  
m) Resolucions de les administracions públiques d'adjudicació de contractes, subvencions o acció concertada on l'entitat haja sigut adjudicatària o beneficiària, així com certificats de l'execució correcta emesos per l'administració en què s'han prestat o desenvolupat les actuacions subvencionades respecte de l'experiència en la prestació de serveis dirigits a la infància i l'adolescència i en la prestació de serveis en intervencions tècniques en acolliment familiar en família educadora, a més de la resta de la documentació acreditativa de la resta de requisits a tindre en compte en el barem (apartat H de l'annex III, disponible en la seu electrònica).  
n) Certificat de qualitat del programa, expedit en data anterior a la finalització del termini de presentació de sol·licituds. Les entitats que no puguen acreditar este requisit estaran obligades a sotmetre's a l'avaluació de la qualitat del seu centre o programa i a presentar un certificat de qualitat homologat per alguna entitat acreditada en matèria d'avaluació de qualitat dels centres i serveis d'acció social (serveis socials), en el termini màxim de dos anys des de la formalització del concert. En cas d'incompliment d'esta obligació en el termini establit l'administració podrà procedir a l'extinció del concert.  
  
o) Si l'import concedit del concert social es pretén cobrar en un compte que ja està donat d'alta per a relacionar-se econòmicament amb la Generalitat, haurà de fer-se constar l'IBAN en la sol·licitud. En cas contrari, haurà de tramitar-se l'alta mitjançant el tràmit automatitzat previst en l'article 5 de l'Orde 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (d'ara en avant, Orde 2/2022). A este tràmit es pot accedir mitjançant l'enllaç següent:   
https://www.gva.es/va/inicio/procedimientos'id\_proc=22365  
En cas que no es reunisquen la totalitat dels requisits previstos per al tràmit automatitzat, haurà de presentar-se el model de domiciliació bancària formalitzat i firmat electrònicament per la persona representant legal de l'entitat, i la resta de documentació exigida en l'article 7 de l'Orde 2/2022. Tant el model com la informació sobre els documents requerits poden obtindre's mitjançant l'enllaç següent:   
  
https://www.gva.es/va/inicio/procedimientos'id\_proc=15853&version=amp  
La documentació únicament es podrà presentar de manera telemàtica. Tots els documents que comporten la firma electrònica de la persona representant legal de l'entitat o amb bastant de poder per a això, hauran d'estar firmats electrònicament, de conformitat amb l'article 14.2 de la Llei 39/2015, d'1 d'octubre, del procediment administratiu comú de les administracions públiques. En cas de no observar esta exigència, el document no serà admés i serà necessari procedir a una nova presentació d'aquells documents que no han sigut firmats electrònicament.  
  
2. Durant la fase d'instrucció, l'Administració incorporarà d'ofici el certificat o document acreditatiu de la inscripció de l'entitat titular en el Registre d'entitats titulars d'activitats socials de la conselleria competent en matèria de serveis socials.  
CAPÍTOL III  
Ordenació i instrucció del procediment  
  
Article 9. Comissió instructora  
1. La instrucció de l'expedient correspondrà a una comissió instructora, els integrants de la qual seran nomenats per la persona titular de la subdirecció general amb competències en matèria d'infància i adolescència:  
- La persona titular de la prefectura de secció amb competències en el programa objecte de la convocatòria, que actuarà com a president/a o la persona que delegue.  
- Dos persones que presten els seus serveis com a persones tècniques de la direcció general amb competències en matèria d'infància i adolescència, una de les quals actuarà com a secretari/ària.  
2. La comissió instructora s'encarregarà de verificar la documentació presentada en el procediment i de baremar-la, així com de fer-ne l'avaluació tècnica.  
Una vegada revisada la documentació, quan la sol·licitud no reunisca els requisits exigits o no s'acompanye la documentació preceptiva, l'òrgan d'instrucció requerirà a l'entitat sol·licitant, mitjançant una notificació telemàtica a l'entitat a la direcció que s'indique en la sol·licitud corresponent perquè, de conformitat amb el que exigix la llei i les seues disposicions de desplegament, esmene la falta o acompanye els documents preceptius, amb indicació que, si no ho fera en el termini de deu dies hàbils, es considerarà que desistix de la seua petició, amb la resolució prèvia que haurà de ser dictada en els termes previstos en la legislació de procediment administratiu comú.  
No obstant això, d'acord amb el que s'establix en l'article 33.1 de la Llei 39/2015, d'1 d'octubre, del procediment administratiu comú de les administracions públiques, per raons d'interés públic es podrà reduir a la mitat el termini establit per a l'esmena.  
3. Tota la documentació que siga emesa per la comissió instructora, incloent-hi la que s'indica en l'apartat anterior, haurà de ser subscrita per la persona que la presidisca i la que actue com a secretària o aquelles que les substituïsquen.  
4. La comissió instructora exercirà les seues funcions, actuant com a òrgan col·legiat. De cada una de les sessions s'alçarà l'acta corresponent que serà firmada per la persona que exercisca la secretaria i la presidència, una vegada aprovada per tots els membres assistents a cada sessió.  
  
5. La resta de les qüestions relatives al règim de funcionament es regirà pel que preveu la Llei 40/2015, d'1 d'octubre, de règim jurídic del sector públic.  
  
Article 10. Criteris de selecció i valoració d'entitats i serveis  
  
La valoració de les sol·licituds s'efectuarà atenent els criteris següents:  
1. Els anys d'experiència acreditada.  
a) En la prestació de serveis dirigits a la infància i l'adolescència. Este criteri es valorarà amb un màxim de 10 punts, a raó de 0,5 per any complet acreditat, a comptar des de la inscripció de qualsevol programa dins d'este àmbit funcional.  
b) En la prestació de serveis en intervencions tècniques en acolliment familiar en família educadora. Este criteri es valorarà amb un màxim de 10 punts, a raó d'un punt per any complet acreditat, a comptar des de la inscripció de qualsevol programa dins d'este àmbit funcional.  
  
L'experiència s'acreditarà mitjançant resolucions de les administracions públiques d'adjudicació de contractes, subvencions o acció concertada on l'entitat haja sigut adjudicatària o beneficiària, així com mitjançant certificats de l'execució correcta emesos per l'administració on s'han prestat o desenvolupat les actuacions subvencionades, tant respecte de l'experiència en la prestació de serveis dirigits a infància i adolescència com en la prestació de serveis en intervencions tècniques en acolliment familiar en família educadora.  
2. Tindre establida una carta de servei amb llista dels serveis que oferix, amb compromisos de gestió, indicadors detallats per al seguiment, sistema de gestió de queixes i reclamacions, i mesures d'esmena àgils en cas d'incompliment (en document de carta de serveis, que es facilite a les persones usuàries, amb independència del reglament de règim interior). Este criteri es valorarà amb un màxim de cinc punts.  
3. El treball desenvolupat en l'àmbit comunitari i el grau d'inserció de l'entitat en el territori, desenvolupant programes de col·laboració amb altres centres i serveis socials, culturals, sanitaris i d'ocupació, tant de caràcter públic com privat.  
Este treball s'haurà d'acreditar documentalment especificant el nom del programa i una descripció de la seua finalitat, els objectius generals i específics, les persones a les quals va dirigit, el període i el lloc de desenvolupament del programa de col·laboració. Es computarà cada programa amb participació pública amb 2 punts, i amb 1 punt els d'iniciativa privada, fins a un màxim de 15 punts.  
Este aspecte s'acreditarà mitjançant certificat firmat electrònicament per la persona que exercisca la representació legal de l'entitat pública o privada amb la qual es desenvolupen o es desenvoluparan els programes de col·laboració. Així mateix, s'admetrà la firma electrònica de la persona que exercisca la direcció dels centres educatius públics, de les oficines d'ocupació (Espai Labora) o altres serveis o recursos de caràcter públic situats en la delimitació territorial del programa objecte d'esta convocatòria.  
No es computaran com a programes de col·laboració aquells l'objecte dels quals estiga directament relacionat amb les obligacions i funcions pròpies de cada programa, ni la pertinença o adhesió a federacions o altres estructures de participació.  
4. Les bones pràctiques socials i de gestió de personal, en relació amb les clàusules socials de creació d'ocupació per a persones amb dificultats, especialment establides en l'execució de les prestacions objecte d'acció concertada.  
Este criteri es valorarà amb un màxim de 15 punts, de la manera següent:  
Tindre incorporades, temporalment o indefinidament, persones treballadores que es troben incloses en algun dels col·lectius d'atenció especial, fins a un màxim de 15 punts:  
- Jóvens que hagueren estat en situació de risc declarada o tutelats per l'entitat pública durant la seua minoria d'edat.  
- Dones víctimes de violència de gènere. Esta circumstància es tindrà en compte per a les unitats de convivència en les quals hi haja alguna víctima de violència de gènere acreditada, i no sols en els casos de la titular del contracte.  
- Víctimes del terrorisme.  
- Persones amb diversitat funcional amb un grau de discapacitat igual o superior al 33 %. Esta circumstància es tindrà en compte no només per als titulars del contracte, sinó per a qualsevol membre de la unitat de convivència.  
- Unitats de convivència en què totes les persones es troben en situació de desocupació i hagen esgotat les prestacions corresponents.  
  
- Unitats de convivència en les quals alguna persona assumix la pàtria potestat, la tutela o l'acolliment familiar d'una persona menor d'edat.  
- Persones en situació de necessitat o en risc d'exclusió que s'haja acreditat, en especial quan tinguen fills menors exclusivament a càrrec seu.  
  
 Punts  
Més del 3 % 15  
Entre el 2 i el 3 % 10  
Entre l'1 i el 2 % 7  
  
  
Este apartat s'acreditarà mitjançant la declaració responsable que figura en l'annex III, disponible en la seu electrònica, de sol·licitud, firmada electrònicament.  
5. Criteris específics relatius a cada programa susceptible de ser concertat: es valoraran amb un màxim de 45 punts, i per a la baremació oportuna caldrà aportar-hi un document per cada un dels apartats següents en els quals es desenvolupe i s'explique el contingut de cada un d'estos:  
a) Disposar d'un protocol de funcionament del programa, fins a 15 punts: Es valoraran en este apartat especialment els següents aspectes:  
  
- Programació i àmbits d'actuació. (5 punts)  
- Objectius generals i específics, adaptats a les característiques de la població atesa, que es pretenguen aconseguir amb la prestació del programa. (5 punts)  
- Criteris i tècniques metodològiques d'intervenció professional. (5 punts)  
Caldrà aportar-hi el document en què conste el protocol de funcionament del programa per a la seua valoració.  
b) Disposar d'un sistema d'informació, participació i avaluació de les persones usuàries i/o els seus familiars responsables, fins a 15 punts. Es valoraran els aspectes següents:  
- Mecanismes per a la informació i orientació a les persones usuàries i/o els seus familiars responsables (5 punts).  
- Mecanismes de participació i decisió de les persones usuàries i/o els seus familiars responsables (5 punts).  
- Mecanismes d'avaluació del funcionament del programa, que incloguen la valoració per part de les persones usuàries (5 punts).  
Caldrà aportar-hi el document en el qual es descriguen els mecanismes d'informació, participació i avaluació de les persones usuàries del programa i/o els seus familiars per a la seua valoració.  
c) Programes formatius dirigits a les persones professionals, que s'hauran d'impartir per personal extern especialitzat i que versaran sobre les següents matèries objecte del programa:  
- Programa de formació específica respecte a la normativa i els procediments bàsics en matèria de protecció de la infància i adolescència i/o emancipació.  
- Programa de formació sobre la generació d'entorns segurs i protectors.  
- Programa de formació sobre els orígens i el desenvolupament de la identitat dels xiquets, xiquetes i adolescents acollits, així com del recurs del llibre de vida.  
- Programa de formació sobre trauma, reparació i generació de vincles afectius.  
- Programa de formació sobre mediació i resolució de conflictes en l'àmbit familiar.  
La formació dirigida als professionals del programa es puntuarà de la següent manera:  
- 90 hores anuals: 15 punts  
- 80 hores anuals: 10 punts.  
- 70 hores anuals: 5 punts.  
La persona representant legal de l'entitat haurà de presentar una declaració responsable, firmada electrònicament, en la qual es farà constar el compromís de l'entitat i el nombre d'hores anuals de formació.  
  
Amb caràcter anual, l'entitat haurà d'acreditar la formació impartida mitjançant un document en el qual se certifique la impartició de cada un dels programes de formació. En este document haurà de fer-se constar el nom de cada un dels programes de formació impartits, el nom i currículum com a formadora de professionals de la persona que l'ha impartit, el nombre d'hores i les persones professionals de l'entitat que hi han assistit. El certificat haurà d'estar firmat electrònicament per la persona representant legal de l'entitat o per la persona amb bastant poder per a això i s'ha de presentar en el tràmit telemàtic de justificació del concert social.  
La presentació dels documents relatius als criteris de valoració no té caràcter obligatori, per la qual cosa en cas de no presentar-se no es procedirà a la seua valoració  
6. La puntuació mínima per a accedir al règim d'acció concertada s'establix en 50 punts. D'acord amb els criteris de valoració, en els casos en els quals el nombre de sol·licituds siga superior a les disponibilitats de les prestacions susceptibles de concert, es proposarà el concert de cada programa a l'entitat que obtinga la puntuació més alta per a cada un dels lots convocats.  
7. En cas d'empat en la puntuació, s'atorgarà preferència a l'entitat que haja obtingut més puntuació en l'apartat 4 de l'article 10 d'este annex i, en cas de persistir l'empat, es prendrà com a criteri la data (dia i hora) de presentació de la sol·licitud de concert, i tindrà prioritat la presentada amb més antelació.  
  
Criteris de valoració Puntuació  
1a). Experiència de l'entitat en la prestació de serveis dirigits a la infància i l'adolescència (0,5 punt per any) un màxim de 10  
1b. Experiència de l'entitat en la prestació de serveis en intervencions tècniques en acolliment familiar en família educadora (1 punt per any) un màxim de 10  
2. Carta de servei:  
- serveis que oferix (1 punt)  
- compromisos de gestió (1 punt)  
- indicadors detallats per al seu seguiment (1 punt)  
- sistema de gestió de queixes i reclamacions (1 punt)  
- mesures d'esmena àgils en cas d'incompliment (1 punt)  
 un màxim de 5  
3. Treball desenvolupat en l'àmbit comunitari:  
3.1. Programes amb participació pública: 2 punts per programa  
3.2. Programes d'iniciativa privada: 1 punt per cada programa  
 un màxim de 15  
4. Pràctiques socials:  
a) Tindre incorporades, temporalment o indefinidament, persones treballadores que es troben incloses en algun dels col·lectius d'atenció especial (fins a 15 punts):  
- Més del 3 %: 15 punts  
- Entre el 2 % i el 3 %: 10 punts  
- Entre l'1 % i el 2 %: 7 punts un màxim de 15  
5. Criteris específics:  
5.1. Protocol de funcionament (fins a 15 punts)  
- Programació del programa i àmbits d'actuació (5 punts)  
  
- Objectius generals i específics (5 punts)  
- Criteris i tècniques metodològiques d'intervenció (5 punts)  
  
5.2. Protocol de participació (fins a 15 punts)  
- Mecanismes d'informació i orientació (5 punts)  
- Mecanismes de participació i decisió (5 punts)  
- Mecanismes d'avaluació (5 punts)  
5.3. Formació a professionals (fins a 15 punts)  
- 90 hores anuals: 15 punts  
- 80 hores anuals: 10 punts  
- 70 hores anuals: 5 punts un màxim de 45  
TOTAL 100  
  
  
Article 11. Comissió d'avaluació  
1. Per a l'avaluació del procediment d'acció concertada que establix esta convocatòria, es crea una comissió d'avaluació, que estarà integrada pels següents membres de la direcció general amb competències en matèria d'infància i adolescència:  
a) La persona titular de la prefectura de servei competent en matèria del servei objecte de la convocatòria, que exercirà la presidència. En cas d'absència, vacant o malaltia, la substituirà una de les persones titulars de les altres prefectures de servei de la direcció general amb competències en matèria d'infància i adolescència.  
b) Vocals:  
- Dos persones que ocupen les prefectures de servei d'esta direcció general. En cas d'absència, vacant o malaltia, la substituirà la persona tècnica adscrita a la direcció general referida, que designe a este efecte qui ocupe la presidència.  
- Dos persones titulars de les prefectures de secció de la direcció general amb competències en matèria d'infància i adolescència.  
- Les persones titulars de les direccions territorials de la Conselleria, que podran delegar en la prefectura de servei o de secció de cada direcció territorial.  
c) En tot cas, es garantirà la presència equilibrada d'hòmens i dones en la composició d'esta comissió.  
2. Actuarà com a secretari/secretària de la comissió una persona adscrita a la direcció general amb competències en matèria d'infància i adolescència, que assistirà a les reunions amb veu, però sense vot.  
3. La comissió d'avaluació exercirà les seues funcions, actuant com a òrgan col·legiat. De cada una de les sessions s'alçarà l'acta corresponent que serà firmada per la persona que exercisca la secretaria i la presidència, una vegada aprovada per tots els membres assistents a cada sessió.  
4. La comissió d'avaluació serà convocada amb una antelació mínima de 48 hores, i serà necessària, per a la seua vàlida constitució, la presència de la majoria dels seus membres, i necessàriament de les persones que n'exercisquen la presidència i la secretaria.  
5. Els acords s'adoptaran per la majoria dels presents.  
6. La resta de les qüestions relatives al règim de funcionament es regirà pel que preveu la Llei 40/2015, d'1 d'octubre, de règim jurídic del sector públic.  
  
Article 12. Proposta de resolució  
1. La comissió d'avaluació serà l'encarregada d'elaborar una llista ordenada de participants en el procediment de selecció que hagen acreditat els requisits exigits, amb la proposta de puntuació atorgada en el procediment de selecció d'acord amb els criteris de valoració, que establix la Llei, que venen desenvolupats i ponderats en esta convocatòria.  
  
2. En relació amb la llista esmentada, una vegada elaborada la proposta de resolució per la comissió d'avaluació, que cal remetre a la persona titular de la direcció general amb competències en la matèria d'infància i adolescència, en la qual es determinarà l'entitat o entitats que, havent obtingut més puntuació per a cada lot, segons els casos, es proposa la formalització de l'acord d'acció concertada, que hauran de quedar a la disposició de la conselleria a partir del moment en què s'especifique en la resolució de concessió del concert social.  
  
3. En la mateixa proposta de resolució s'haurà de deixar constància dels lots sol·licitats per cada entitat d'iniciativa social sol·licitant, en els quals és procedent denegar el concert, motivant la causa.  
  
  
CAPÍTOL IV  
Finalització del procediment de selecció  
  
Article 13. Resolució de concessió  
1. La persona titular de la direcció general competent en matèria d'infància i adolescència, per delegació de la persona titular de la conselleria, a proposta de la comissió d'avaluació, i tenint en compte les disponibilitats pressupostàries existents, haurà de resoldre sobre la concessió o denegació de concerts socials en un termini màxim de sis mesos des de la publicació de la convocatòria pública en el Diari Oficial de la Generalitat Valenciana.  
2. Una vegada transcorregut el termini establit en l'apartat anterior sense haver-se dictat i publicat la resolució expressa, hauran d'entendre's desestimades les sol·licituds formulades per les entitats participants en el procediment de concertació, per silenci administratiu, d'acord amb el que s'establix en l'article 25 de la Llei 39/2015, d'1 d'octubre, del procediment administratiu comú de les administracions públiques, sense perjuí que subsistisca l'obligació legal de l'Administració de resoldre expressament.  
3. La resolució de concessió especificarà, respecte de les entitats d'iniciativa social que no acrediten el requisit de comptar amb un certificat de qualitat del programa concertat establit en l'article 7.e del Decret 181/2017 amb anterioritat al termini de resolució del procediment d'acció concertada, la seua obligació de sotmetre's a l'avaluació de qualitat del programa i a presentar un certificat de qualitat homologat per alguna entitat acreditada en matèria d'avaluació, podent l'Administració procedir a l'extinció del concert si no es complix amb esta obligació en el termini establit, d'acord amb el que es disposa en la disposició transitòria quinta del Decret 181/2017.  
  
Article 14. Efectes del concert  
1. Els efectes econòmics del concert s'iniciaran a partir de la data de posada a la disposició de la conselleria concertant del programa concertat, amb independència del moment en el qual el concert es formalitze. La posada a disposició haurà de produir-se en la data indicada en la resolució de concessió, data que no podrà ser anterior a 1 d'abril de 2024.  
2. La quantia màxima del concert es determinarà prenent en consideració el mòdul econòmic aplicable i el període de prestació del programa.  
  
Article 15. Publicació de la resolució  
1. La resolució que es dicte de concessió i denegació de concerts posa fi al procediment de selecció, i serà objecte de publicació en el Diari Oficial de la Generalitat Valenciana, publicació que tindrà els efectes de la notificació per a les entitats interessades, segons el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
2. Sense perjuí d'això, la resolució serà notificada a les entitats sol·licitants, de manera telemàtica, en el domicili o adreça que s'indique en la sol·licitud corresponent.  
  
Article 16. Recursos  
La resolució posa fi a la via administrativa i contra esta es podrà interposar un recurs potestatiu de reposició en el termini d'un mes a comptar des de l'endemà de la seua publicació, o bé directament un recurs contenciós administratiu en el termini de dos mesos a comptar des de l'endemà d'esta publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-ne qualsevol altre que estime pertinent.  
  
  
CAPÍTOL V  
Formalització dels concerts  
  
Article 17. Condicions prèvies a la formalització  
Amb caràcter previ a la subscripció del concert social, l'entitat haurà d'aportar-hi:  
a) L'últim rebut de l'impost d'activitats econòmiques corresponent al programa o document que n'acredite l'exempció.  
b) L'últim rebut de pagament de prima de la pòlissa d'assegurança i la còpia de la pòlissa, que haurà de cobrir els riscos que s'establixen en la disposició addicional octava del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, introduïda pel Decret 188/2021, de 26 de novembre, del Consell, així com de l'assegurança de responsabilitat civil que cobrisca els danys causats per accions del personal.  
  
Article 18. Formalització del concert social  
1. Els concerts socials, producte dels acords d'acció concertada, s'han de formalitzar en un document administratiu, d'acord amb el model fixat com a annex IV, dins del termini de trenta dies, a comptar des de l'endemà de la publicació de la resolució de concessió.  
2. En el document esmentat de concert s'hauran de fer constar de manera expressa els drets i les obligacions de les parts, la tipologia dels serveis concertats, el règim econòmic, la forma de pagament, la duració, la possibilitat de pròrrogues i les causes d'extinció d'este.  
Així mateix, haurà de deixar constància del requisit de certificació de qualitat, en els termes que preveu la disposició transitòria quinta del Decret 181/2017.  
3. El concert social serà subscrit, en representació de l'administració concertant, per la persona titular de la direcció general amb competències en matèria d'infància i adolescència, com a òrgan facultat per a resoldre el procediment de concertació.  
Una vegada formalitzat, s'anotarà d'ofici en la secció corresponent del Registre d'entitats, centres i serveis socials de la Comunitat Valenciana.  
4. El document administratiu en el qual es formalitze el concert social podrà elevar-se a escriptura pública quan ho sol·licite el titular del programa concertat, i seran a càrrec seu, en este cas, les despeses derivades de l'atorgament.  
  
  
TÍTOL III  
Finançament de l'acció concertada  
  
Article 19. Mòduls econòmics. Càlcul de l'import de l'anualitat del concert social  
El finançament dels programes concertats per la Generalitat, als quals es referix esta convocatòria, s'efectuarà d'acord amb els mòduls econòmics fixats per a este programa en l'annex II de condicions tècniques.  
Les obligacions socials i laborals respecte al personal del programa corresponen exclusivament a l'entitat que subscriga l'acord d'acció concertada, i la conselleria amb competències en matèria d'infància i adolescència serà aliena a estes relacions laborals. No obstant això, esta conselleria podrà exigir a l'entitat tots els documents que necessite per a verificar el compliment de la legislació vigent.  
  
Així mateix, les indemnitzacions legals per acomiadament del personal directament vinculat al programa concertat que tinguen l'origen en la decisió de l'Administració de rescindir el programa, centres i places, la responsabilitat dels quals siga aliena als titulars de les entitats concertades, seran assumides per l'entitat concertada, i es podrà rescabalar el perjuí econòmic causat a l'entitat en el cas de ser una decisió unilateral de l'Administració i aliena a les entitats, sempre que estes entitats, en la seua condició d'ocupadores de la relació laboral, hagen complit els requisits exigits per la normativa laboral per a l'acomiadament per causes objectives.  
En tot cas, les conseqüències econòmiques de l'acomiadament qualificat d'improcedent no seran rescabalades per l'Administració.  
  
Article 20. Justificació de la prestació del programa  
1. Les entitats signants dels concerts estaran obligades a justificar la prestació del programa i el compliment de les obligacions derivades del concert per al seu abonament.  
2. A este efecte, hauran de presentar en les direccions territorials, amb caràcter mensual, en els cinc primers dies del mes següent, la documentació, per via telemàtica o pels mitjans electrònics, exigida en l'annex tècnic corresponent d'esta convocatòria.  
Com s'indica en l'article 8, la documentació justificativa del programa únicament es podrà presentar de manera telemàtica i firmada electrònicament per la persona representant legal de l'entitat o amb suficient poder per a això. Si no es complix este requisit, el pagament no s'efectuarà fins que la documentació es presente degudament.  
  
Article 21. Pagament del cost del concert social  
1. La Conselleria competent en matèria d'infància i adolescència tramitarà mensualment, amb la justificació prèvia de l'entitat concertada en els termes descrits en l'article anterior, el reconeixement de l'obligació del cost del programa concertat que comporta la proposta de pagament corresponent, d'acord amb els mòduls econòmics fixats en l'annex II de la convocatòria i el document de formalització corresponent.  
  
2. L'abonament del cost del concert s'efectuarà, mitjançant transferència bancària, al compte específic per a concerts socials designat per l'entitat corresponent.  
3. No obstant això, quan es preveja així en la Llei de pressupostos de la Generalitat de l'exercici al qual corresponga la despesa i en el document de formalització del concert, el pagament corresponent a la mensualitat de desembre es lliurarà de manera anticipada, amb una estimació de l'import, calculada a partir dels mòduls aplicables, sense perjuí de la regularització corresponent, que s'efectuarà en tot cas abans del 31 de gener de l'exercici següent.  
  
Article 22. Comprovació i control de la despesa  
1. El servei competent de la direcció territorial competent en matèria d'infància i adolescència comprovarà la veracitat de les dades aportades i si hi ha alguna incidència o reclamació relativa a l'atenció a les persones usuàries, sempre que esta haja sigut atesa adequadament o es trobe en termini pendent de resolució, per a donar conformitat, si és el cas, a la documentació.  
2. L'entitat haurà de remetre per via telemàtica, abans del 31 de gener de l'exercici següent, a la direcció territorial corresponent i a la direcció general competent en matèria d'infància i adolescència, una memòria de les actuacions dutes a terme i el compliment de les condicions d'acord amb els punts establits en els annexos de condicions tècniques corresponents a cada programa d'esta convocatòria.  
  
  
Article 23. Compensació i reintegrament de quantitats rebudes indegudament  
L'entitat concertada tindrà l'obligació de reembossar qualsevol compensació excessiva rebuda. El càlcul de la compensació es determinarà mitjançant les memòries econòmiques que l'entitat ha de presentar com a justificació de l'acord del concert.  
L'Administració, una vegada comprovades les memòries econòmiques justificatives de l'acord de concert presentades per l'entitat, determinarà, si és el cas, la quantia del reembossament que haurà de fer l'entitat per la compensació excessiva rebuda.  
La percepció indeguda de quantitats per part de l'entitat titular del programa a les persones per a la realització d'activitats complementàries, quan no hagen sigut autoritzades per l'Administració, comporta l'obligació de reintegrar estes quantitats, incrementades, si és el cas, amb l'interés legal, si hi haguera demora en la devolució, sense perjuí de les mesures de sanció i la possible causa de resolució i extinció del concert, d'acord amb el que preveu l'article 19 del Decret 181/2017.  
  
Els mecanismes per a garantir l'equilibri entre la compensació i les despeses finançables es determinaran via instrucció per l'òrgan competent en matèria d'infància i adolescència.  
L'entitat titular del programa estarà obligada a conservar les factures i els documents justificatius de les despeses, per un període de cinc anys, per al seu control econòmic i financer.  
  
  
TÍTOL IV  
Execució dels concerts  
  
Article 24. Obligacions de l'administració concertant  
Constituïxen obligacions de la Vicepresidència Segona i Conselleria de Serveis Socials, Igualtat i Habitatge, com a administració concertant, les obligacions següents:  
a) Reconéixer l'obligació, que comporta la proposta de pagament, a l'entitat titular dels programes concertats, mensualment, de l'import del concert d'acord amb els mòduls econòmics fixats en l'annex de condicions tècniques i en el document de formalització del concert social.  
  
b) Facilitar a l'entitat concertada tota la informació que dispose de la persona menor d'edat, de la família acollidora i d'origen, que resulte necessària per a la prestació, en el moment d'accés al programa, sense perjuí que l'entitat actualitze la seua informació com a resultat de la prestació del programa.  
Per a això, en els casos en què calga, s'establirà l'oportuna coordinació mitjançant sessions de derivació, a fi d'especificar i consensuar els objectius que es busquen, el termini previsible d'atenció i mecanismes de seguiment, control i avaluació.  
c) Comunicar a l'entitat concertada, amb la suficient antelació, qualsevol circumstància que afecte les condicions del concert subscrit.  
  
e) Dictar les directrius tècniques i instruccions precises per al desenvolupament de l'activitat, assegurar la qualitat del programa i que es proporcione a les persones menors d'edat el recurs més idoni a la seua situació i a les seues circumstàncies personals, dins d'un entorn social adequat.  
  
Article 25. Obligacions de les entitats titulars dels programes concertats  
1. Sense perjuí de les obligacions establides en les normes d'aplicació, són obligacions de les entitats titulars dels programes concertats, les següents obligacions específiques establides en l'article 11 del Decret 181/2017, a conseqüència de l'acord d'acció concertada i la formalització del concert:  
a) Admetre al programa tots els usuaris que li designe la conselleria competent en la matèria d'acord amb els requisits tècnics.  
  
b) Mantindre els requisits i ràtios de personal en relació amb les prestacions i el nombre de persones ateses, segons es determina en l'annex II, durant el període de vigència del concert.  
c) Prestar el servei gratuïtament a les persones, de manera que no es pot percebre cap quantitat que, directament o indirectament, supose una contrapartida econòmica pels programes objecte del concert.  
d) Fer constar en la seua documentació i publicitat, juntament amb la denominació de l'entitat i programa, la condició de programa concertat, integrat en el Sistema Públic Valencià de Serveis Socials.  
  
A este efecte, d'acord amb la disposició addicional novena del Decret 181/2017, hauran de fer constar en la seua documentació i en la seua publicitat la condició de programa concertat, en el termini màxim de quinze dies des de la formalització del concert social i, igualment, hauran de fer constar esta condició en la retolació i publicitat exterior de la seu en la qual s'oferix el programa.  
e) Complir, en tot moment, les condicions tècniques a les quals se subjecta el concert i mantindre la vigència del certificat de qualitat.  
f) Adoptar les mesures adequades per a establir un sistema intern àgil de recepció, seguiment i resolució de les queixes i reclamacions que pogueren presentar les persones usuàries.  
g) Complir i seguir les instruccions i directrius tècniques que formulen els òrgans competents de la conselleria per al desenvolupament de l'activitat i garantir la prestació adequada del servei.   
h) Disposar d'un òrgan de participació del programa i mantindre un règim de funcionament amb participació i representació per part de l'entitat, professionals i persones usuàries o els seus representants legals, d'acord amb les indicacions establides en l'annex II.  
i) Presentar una memòria justificativa de les accions, les actuacions i el compliment de les condicions que s'establixen en el concert social, en la qual caldrà incloure el resum econòmic de l'exercici.  
j) Presentar un informe d'auditoria externa dels seus comptes en el qual conste l'aplicació del finançament rebut per part de l'entitat en concepte d'abonament derivat de l'acord d'acció concertada.  
k) Els programes i els centres de serveis socials de les entitats d'iniciativa social hauran d'obtindre, així mateix, l'acreditació per a accedir al règim de concerts i amb això al Sistema Públic Valencià de Serveis Socials, d'acord amb el que es disposa en la normativa que desenvolupa l'acció concertada per a la prestació de serveis socials per entitats d'iniciativa social.  
A més, també són obligacions:  
a) Tindre almenys la mitat del personal d'atenció directa de la plantilla del programa amb una relació contractual de caràcter indefinit.  
  
b) Comunicar a l'administració concertant, amb l'antelació suficient, qualsevol modificació substancial o circumstància que afecte el programa concertat, incloent-hi el canvi de seu o domicili on s'oferix el programa.  
c) Recollir de les persones participants de l'acció les dades necessàries per a complir les obligacions derivades dels articles 16.1 i 42.1 i 2 del Reglament (UE) 2021/1060, pel qual s'establixen les disposicions comunes relatives a determinats fons europeus, entre estos, el Fons Social Europeu Plus, i l'article 17 i l'annex I del Reglament (UE) 2021/1057, pel qual s'establixen obligacions en matèria d'indicadors del Fons Social Europeu Plus (FSE+), els dos del Parlament Europeu i del Consell, de 24 de juny de 2021, amb les formalitats necessàries.  
  
d) A l'efecte de difusió pública, atés que estes ajudes són susceptibles de cofinançament pel Fons Social Europeu, l'entitat beneficiària estarà subjecta a les normes d'informació i publicitat i transparència en l'execució dels fons que establix el Reglament (UE) 2021/1060 del Parlament Europeu i del Consell, de 24 de juny de 2021, pel qual s'establixen les disposicions comunes relatives a determinats fons europeus, entre ells el Fons Social Europeu Plus. Així mateix, s'haurà de comunicar a les persones participants contractades que estes accions estan cofinançades pel Fons Social Europeu i en tota la documentació elaborada per l'entitat, relacionada amb l'activitat subvencionada i destinada al públic o les persones participants, haurà de figurar el logotip d'este fons en els termes i d'acord amb les especificacions tècniques contingudes en l'annex IX del Reglament (UE) 2021/1060 pel qual s'establixen les disposicions comunes relatives a determinats fons europeus, entre ells el Fons Social Europeu Plus. Si les subvencions es cofinancen per qualsevol altre programa finançat amb fons europeus caldrà ajustar-se, en este aspecte, a les obligacions que, en el seu cas, establisca el Reglament pel qual estos es regulen.  
  
Per això, l'entitat concertada garantirà que en totes les instruccions, els fullets informatius, la documentació que s'utilitze en la prestació del programa i en l'atenció a la ciutadania, famílies, xiquets, xiquetes i adolescents, s'incloga que es tracta d'una actuació finançada per la Unió Europea a través del Programa Comunitat Valenciana Fons Social Europeu (FSE+) 2021-2027. I també ha d'exhibir, en un lloc ben visible per al públic, almenys un cartell de grandària mínima A3 o una pantalla electrònica equivalent amb informació sobre l'operació en què es destaque l'ajuda dels fons.  
Com que estes ajudes són susceptibles de cofinançament per l'FSE, d'acord amb el que establix l'article 82 del Reglament (UE) 2021/1060, del Parlament Europeu i del Consell, de 24 de juny de 2021, l'entitat haurà de conservar adequadament tots els documents justificatius relatius a les despeses secundades pels fons, durant un termini de cinc anys a partir del 31 de desembre de l'any en què l'autoritat de gestió efectue l'últim pagament a la persona beneficiària. Si les subvencions es cofinancen per qualsevol altre programa finançat amb fons europeus, caldrà ajustar-se, en este aspecte, a les obligacions que, si és el cas, establisca el reglament pel qual estos es regulen.  
  
2. Com a condicions tècniques obligatòries, l'entitat concertant haurà de:  
a) Subscriure les pòlisses d'assegurança que s'enumeren en l'article 11.2 i la disposició addicional octava del Decret 181/2017, segons la redacció donada pel Decret 188/2021, de 26 de novembre, del Consell, que hauran de cobrir:  
- Responsabilitat civil que cobrisca els danys causats a tercers per les accions del personal i de les persones usuàries del programa concertat, amb una cobertura màxima per sinistre de 30.050,61 euros i de 150.000 euros per anualitat.  
- Assegurança col·lectiva d'accidents que s'estenga al personal de l'entitat concertant en el desenvolupament de la seua comesa com a empleats del programa concertat, en què es prevegen els riscos següents:  
- Defunció, amb una cobertura mínima de 30.000 euros.  
- Incapacitat permanent, siga parcial o absoluta, amb una cobertura mínima de 60.000 euros per sinistre i de 120.000 euros per any d'assegurança.  
- Assistència sanitària i/o farmacèutica en cas d'accident patit pels assegurats i assegurades i sense més exclusions que les previstes legalment i les previstes comunament per les companyies asseguradores.  
  
Per a tindre la condició d'assegurat serà suficient que la persona forme part dels col·lectius esmentats, per la qual cosa, a efectes contractuals, la condició d'assegurat haurà d'obtindre's des del mateix moment en què es produïsca la pertinença. En el cas concret de persones menors d'edat, per a obtindre la condició d'assegurat resultarà preceptiva l'autorització per escrit dels seus representants legals.  
El registre de persones usuàries del programa concertat i el dels empleats de l'entitat concertant quedarà a la disposició de l'entitat asseguradora per a dur a terme qualsevol comprovació a este efecte.  
Si la mateixa entitat resulta adjudicatària de més d'un lot i la pòlissa d'assegurança és única per a esta entitat, esta haurà de presentar el rebut de pagament de prima d'assegurança desglossada, en què conste que la cobertura arriba als diferents lots concertats, amb indicació del domicili i nom de cada un dels programes.  
b) Desenvolupar les actuacions de control i seguiment de les actuacions concertades, que s'estipulen en l'article 27 d'este annex, amb la finalitat de garantir en tot moment la qualitat del programa.  
c) Adoptar totes les mesures necessàries per a complir amb les obligacions de protecció de dades de les persones usuàries i per a garantir el deure de reserva del seu personal, d'acord amb el que es preveu en l'article 13.3 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d'enjudiciament civil, així com establix la Llei orgànica 3/2018, de 5 de desembre, de protecció de dades personals i garantia dels drets digitals.  
  
d) Comunicar immediatament i, en tot cas, en el termini màxim de 24 hores, per qualsevol mitjà escrit o telemàtic, qualsevol incidència greu esdevinguda durant l'estada de la persona en el programa a l'òrgan competent de l'administració concertant, ja que esta és la secció corresponent de la direcció territorial. Així mateix, haurà de ser comunicada a la direcció general amb competències en matèria d'infància i adolescència.  
e) Dins dels deu primers dies següents a la formalització de l'acord d'acció concertada, l'entitat haurà de remetre a la direcció general amb competències en matèria d'infància i adolescència una còpia dels contractes laborals del personal adscrit a la prestació del programa i dels documents que acrediten el compliment dels requisits de titulació i formació o experiència del personal tècnic. En els contractes haurà de fer-se constar el lloc de treball específic i l'horari de la jornada laboral, que haurà d'estar comprés en l'horari de funcionament del programa.  
3. Igualment, les entitats estan obligades a complir amb la legislació laboral vigent i les obligacions que comporta el conveni col·lectiu sectorial d'aplicació vigent.  
4. Així mateix, estan obligades a facilitar la funció inspectora per part dels Serveis d'Inspecció de Serveis Socials i assumir les actuacions de control financer que corresponga a la Intervenció General de la Generalitat.  
  
Article 26. Obligacions de les entitats titulars dels programes concertats en matèria de visibilitat, transparència i comunicació  
1. La condició d'entitat titular del programa concertat implica, d'una banda, assumir la responsabilitat d'informar les parts intervinents en el projecte, i la ciutadania en general, sobre el cofinançament del mateix per part de la Unió Europea per mitjà del Programa Fons Social Europeu Plus (FSE+) Comunitat Valenciana 2021-2027 i per part de la Vicepresidència Segona i Conselleria de Serveis Socials, Igualtat i Habitatge i, d'altra banda, la seua inclusió en la llista d'operacions regulada en l'article 49 del Reglament (UE) 2021/1060 del Parlament Europeu i del Consell, de 24 de juny de 2021, pel qual s'establixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a estos fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats, informació que podrà ser consultada en el lloc web que s'habilite a este efecte.  
  
2. Per a complir amb les obligacions de visibilitat, transparència i comunicació, l'entitat titular del programa concertat haurà d'incloure en tots els documents, en les accions d'informació i els suports de comunicació (impresos o digitals), en els llocs web i en els seus comptes en les xarxes socials, que tinguen relació amb el projecte que executa, els següents elements:  
- El logotip de la Vicepresidència Segona i Conselleria de Serveis Socials, Igualtat i Habitatge i el del Sistema Públic Valencià de Serveis Socials.  
- L'emblema de la Unió Europea, de conformitat amb les característiques tècniques establides en l'annex IX del Reglament (UE) 2021/1060, del Parlament Europeu i del Consell, de 24 de juny de 2021.  
- La declaració «Finançat per la Unió Europea», sense abreujar, que ha d'acompanyar l'emblema de la Unió Europea.  
Els logotips i l'emblema esmentats han de tindre la mateixa grandària, i, si van acompanyats d'altres logotips, han de tindre com a mínim la mateixa grandària, en altura o en amplària, que el més gran dels altres logotips.  
3. De la mateixa manera, tan prompte com comence l'execució del projecte i, en tot cas, en un termini màxim de quinze dies, l'entitat titular del programa concertat deurà, d'acord amb el que s'establix en l'article 50.1 del Reglament (UE) 2021/1060, del Parlament Europeu i del Consell, de 24 de juny de 2021, exhibir en un lloc ben visible per a la ciutadania, una placa o tanca publicitària resistent, o bé un cartell d'una grandària mínima A3 o una pantalla electrònica equivalent, on s'esmentarà el suport financer de la Unió Europea i de la Vicepresidència Segona i Conselleria de Serveis Socials, Igualtat i Habitatge, i s'inclouran els logotips i emblemes i la declaració esmentats anteriorment.  
  
4. Per a acreditar el compliment de les obligacions de visibilitat, transparència i comunicació, haurà d'aportar la següent documentació en la justificació del projecte:  
- Evidències de les accions de comunicació i publicitat (materials de comunicació, impresos o digitals; llocs web; informes; escrits; presentacions; documentació de reunions; etc.) que, si és el cas, haja mantingut.  
- Captura de pantalla de la pàgina web —o d'un mitjà electrònic similar— en què conste una referència al projecte secundat i al Programa Fons Social Europeu Plus (FSE+) Comunitat Valenciana 2021-2027.  
- Fotografia de la placa, la tanca publicitària, el cartell informatiu o la pantalla electrònica instal·lats.  
  
Article 27. Informe d'auditoria externa, memòria econòmica i memòria d'actuacions  
1. D'acord amb l'apartat j de l'article 11.1 del Decret 181/2017, incorporat pel Decret 188/2021, de 26 de novembre, del Consell, les entitats titulars de programes concertats hauran de presentar, davant de la direcció general amb competències en matèria d'infància i adolescència, un informe d'auditoria externa dels seus comptes, en el qual conste l'aplicació del finançament rebut per part de l'entitat en concepte d'abonament derivat de l'acord d'acció concertada.  
  
2. L'entitat es comprometrà, mitjançant una declaració responsable (apartat I de l'annex III, disponible en la seu electrònica), a presentar el compte justificatiu i l'informe d'auditoria externa una vegada transcorregut el primer any de concert social, a comptar des del començament de la vigència d'este. L'auditoria, que es referirà a la totalitat del període indicat, haurà de presentar-se en el termini màxim de 3 mesos des que sorgix l'obligació de dur-la a terme. L'informe ha d'emetre's per un auditor de comptes inscrit com a exercent en el Registre oficial d'auditors de comptes, dependent de l'Institut de Comptabilitat i Auditoria de Comptes.  
3. L'auditoria comprendrà únicament els comptes de l'entitat que es corresponguen amb l'acció concertada. No obstant això, com estos comptes queden inclosos en l'activitat econòmica completa de l'entitat, esta podrà aportar també els seus comptes anuals, especificant en un document independent els apartats que es referixen a l'acció concertada.  
  
4. L'entitat estarà obligada a posar a la disposició de l'auditor de comptes tots els llibres, registres i documents que li siguen exigibles en aplicació del que es disposa en l'apartat f de l'article 14.1 de la Llei general de subvencions, així com a conservar-los a fi de fer les actuacions de comprovació i control previstes en la llei.  
5. L'informe d'auditoria haurà d'acompanyar-se d'una memòria d'actuacions i una memòria econòmica:  
a) Memòria econòmica  
Juntament amb l'informe d'auditoria, l'entitat haurà de remetre una memòria econòmica referida al mateix període que este informe i que, com a mínim, inclourà la informació següent:  
- Una relació classificada de les despeses i les inversions de l'activitat, amb la identificació del creditor i del document, l'import, la data d'emissió i, si és el cas, la data de pagament.  
- Una relació detallada d'altres ingressos o subvencions que hagen finançat l'activitat, amb indicació de l'import i la procedència d'estos.  
- Si és el cas, la carta de pagament de reintegrament en el supòsit de romanents no aplicats, així com dels interessos derivats d'estos.  
b) Memòria d'actuacions  
L'entitat haurà de remetre a la direcció general amb competències en matèria d'infància i adolescència un informe trimestral del programa abans del dia 5 del mes següent al mes de finalització del trimestre, si així s'indica en l'annex de condicions tècniques del programa objecte de l'acció concertada.  
En tot cas, haurà de presentar, abans del 31 de gener de l'exercici següent, una memòria anual del recurs justificativa de les actuacions i el compliment de les condicions que s'establixen en el concert social, memòria que servirà com a valoració i supervisió del programa.  
L'informe trimestral i la memòria justificativa contindran, com a mínim, els apartats indicats en l'annex tècnic corresponent a cada programa.  
  
Article 28. Qualitat dels programes: actuacions de control i seguiment  
1. En virtut de l'acord d'acció concertada, amb la finalitat de garantir en tot moment l'atenció i la qualitat del programa durant el període d'execució del concert, caldrà:  
a) Elaborar un programa individualitzat d'atenció a cada persona usuària, amb la seua valoració i seguiment per l'equip professional del programa.  
b) Que el programa dispose d'un sistema d'obtenció periòdica de la satisfacció de les persones usuàries respecte de l'atenció rebuda.  
  
c) Que hi haja una avaluació dels resultats i programes prestats.  
  
2. Per a això s'establixen, com a obligacions i exigències a les entitats titulars dels programes concertats, les actuacions següents:  
  
a) Elaborar, en el termini d'un mes des de l'accés al programa, el document descrit en el punt 1.a d'este article, d'acord amb el que s'establix en l'annex II.  
Este programa s'haurà de comunicar a les persones usuàries o al seu representant legal, així com a l'administració concertant.  
b) Sotmetre anualment el programa a la valoració de les persones usuàries. Els resultats d'esta avaluació s'hauran de remetre en el primer trimestre de l'any següent a la direcció general amb competències en matèria d'infància i adolescència.  
c) Al final de l'exercici, i en tot cas abans del 31 de gener de l'exercici següent, l'entitat haurà d'omplir la memòria justificativa, que s'esmenta en l'apartat 2 de l'article 22 d'esta convocatòria, de l'actuació desenvolupada.  
  
Article 29. Contractació d'activitats accessòries amb tercers  
1. S'establix com a activitats que, pel seu caràcter accessori, poden contractar-se amb tercers:  
a) Servei de manutenció, transport, neteja o anàloga consideració.  
  
b) Aquelles activitats que corresponguen a la prestació de serveis professionals que no requerisquen exclusivitat o que tinguen naturalesa de serveis generals i que siguen necessaris per a cobrir les necessitats d'atenció integral o execució del programa concertat.  
En cap cas podran subcontractar-se aquelles activitats que s'especifiquen com d'execució directa en l'annex II de condicions tècniques.  
  
2. Quan estes activitats accessòries s'hagen estat duent a terme amb tercers, abans de l'inici del procediment de concertació, l'entitat haurà de posar-ho de manifest en este procediment, facilitant la informació en la memòria tècnica de funcionament del programa concertat.  
  
3. L'entitat concertada podrà contractar amb tercers un percentatge màxim del 15 % de l'import total del cost de concert. En este percentatge sempre quedaran excloses les despeses necessàries en matèria de subministraments, cost de serveis d'aigua, telèfon, calefacció i altres consumibles.  
4. Els contractistes quedaran obligats només davant l'entitat titular del programa concertat, que assumirà la responsabilitat total de l'execució i de la prestació del programa davant de l'Administració.  
5. A l'efecte del que preveu l'apartat anterior, l'entitat titular del programa concertat serà responsable que en l'execució de l'activitat accessòria contractada amb tercers es respecten els límits que s'establisquen en la normativa de concerts socials pel que fa a la naturalesa i quantia màxima, i els contractistes estaran subjectes igualment al deure de col·laboració previst en l'apartat següent.  
6. En tot moment, durant el període de vigència del concert, l'Administració podrà requerir la informació econòmica, financera, laboral o de qualsevol tipus justificativa de les contractacions d'activitats accessòries, a fi de garantir que no se supera el percentatge esmentat.  
  
  
Article 30. Resolució de conflictes  
1. Les qüestions litigioses derivades de l'aplicació del règim d'acció concertada i, en concret, de les obligacions assenyalades al titular dels programes concertats, seran resoltes per l'Administració competent sense perjuí que, una vegada esgotada la via administrativa, puguen sotmetre's a la jurisdicció contenciosa administrativa.  
2. A l'efecte del que disposa l'apartat anterior, la persona titular de la direcció general en matèria d'infància i adolescència és la persona que té atribuïdes les competències per a interpretar els concerts socials, resoldre els dubtes que oferisca el seu compliment, així com acordar-ne la resolució i determinar-ne els efectes.  
3. Contra els actes que es dicten per este òrgan durant l'execució del concert, que no posen fi a la via administrativa, podrà interposar-se el recurs d'alçada davant de l'òrgan superior jeràrquic que els va dictar, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Article 31. Inspecció i control ordinari  
1. La conselleria amb competències en matèria d'infància i adolescència podrà inspeccionar els programes concertats quan ho considere convenient, per a comprovar el bon funcionament de les instal·lacions i serveis, així com les obligacions derivades de l'acció concertada.  
  
2. Les direccions territorials i la direcció general amb competències en matèria d'infància i adolescència efectuaran el seguiment ordinari del compliment de les obligacions derivades del concert i d'acord amb el que es preveu en l'article 30 del Decret 181/2017.  
  
  
TÍTOL V  
Concertació de programes addicionals i modificació i revisió dels concerts  
  
Article 32. Concertació de programes addicionals  
1. Les entitats d'iniciativa social que es troben en alguna de les situacions descrites en l'article 37 del Decret 181/2017 podran sol·licitar, durant el primer semestre de cada any natural, la concertació de programes compresos en l'objecte d'esta convocatòria, durant el termini de vigència d'esta. Els terminis, els procediments i les condicions per a formular i resoldre estes sol·licituds seran els establits en el títol VII del Decret 181/2017 i, subsidiàriament, els que es recullen en este annex.  
  
Estos acords d'acció concertada se sotmetran a les condicions corresponents a esta convocatòria pública i la seua duració no podrà prolongar-se més enllà de la vigència de la resta de concerts subscrits a l'empara d'esta, incloent-hi les pròrrogues.  
2. Durant el termini de vigència d'esta convocatòria, l'òrgan facultat per a resoldre el procediment de concertació podrà, així mateix, si hi ha crèdit adequat i suficient per a fer-ho i les necessitats del programa concertat ho justifiquen:  
a) Concertar sense necessitat de nova sol·licitud els programes que, malgrat haver aconseguit la puntuació mínima, hagueren quedat exclosos per falta de crèdit pressupostari, seguint l'orde de prelació resultant del procediment de selecció, amb la comprovació prèvia que l'entitat continua reunint els requisits necessaris.  
b) Obrir un termini nou de presentació de sol·licituds a l'empara d'esta convocatòria per a concertar els programes que hagueren quedat deserts, per falta de sol·licituds adequades o per extinció, com aquells altres compresos en l'objecte de la convocatòria que precise per a atendre necessitats sobrevingudes.  
3. Els acords d'acció concertada, en els supòsits recollits en els dos apartats anteriors, se sotmetran a la resta de disposicions d'esta convocatòria. La seua duració no podrà prolongar-se més enllà del 31 de març de 2025, però seran prorrogables pel mateix temps i en les mateixes condicions que la resta de concerts subscrits a l'empara de mateixa.  
  
  
Article 33. Modificació dels concerts  
1. Els concerts acordats a l'empara d'esta convocatòria seran modificables d'acord amb el que es disposa en els articles 31 i 32 del Decret 181/201, modificats pel Decret 188/2021, de 26 de novembre, del Consell.  
2. La direcció general amb competències en matèria d'infància i adolescència determinarà si la demanda social justifica l'increment o la reducció del nombre de prestacions tenint en compte, entre altres paràmetres, l'existència de llista d'espera o la discrepància entre les prestacions previstes i les requerides efectivament, a la vista de la documentació justificativa.  
  
Article 34. Revisió i modificació de les condicions econòmiques  
1. La revisió i la modificació de les condicions tècniques i econòmiques dels concerts se subjectarà al que disposa l'article 33 del Decret 181/2017.  
2. La revisió dels mòduls econòmics requerirà un estudi previ de la direcció general competent en matèria d'infància i adolescència que determine que els costos variables, fixos i permanents de la prestació del programa són inferiors o superiors a les contraprestacions econòmiques rebudes.  
Anualment, les quantitats corresponents als mòduls podran ser revisades d'acord amb l'increment anual de l'índex general de l'IPC respecte a l'exercici anterior o canvi normatiu i, en tot cas, a l'alça.  
Els mòduls es fixaran en una quantia que, dins de les disponibilitats pressupostàries, permeta restablir l'equilibri entre costos i contraprestacions.  
  
  
ANNEX II  
Condicions tècniques del programa d'intervencions tècniques d'acolliment en família educadora  
  
1. Definició i objecte  
L'objecte d'este concert és la gestió del programa d'intervencions tècniques d'acolliment en família educadora en la modalitat d'urgència, temporal o permanent, i comprén el conjunt d'actuacions mensuals de caràcter educatiu, formatiu, social i psicològic, que han de realitzar-se per part de l'equip tècnic assignat, per al bon desenvolupament de l'acolliment familiar, així com per a la seua avaluació.  
Es consideren beneficiàries d'este programa tant les persones menors d'edat acollides o susceptibles d'acolliment familiar, com les famílies educadores que les acullen i, si és el cas, la família extensa.  
La prestació del programa objecte del concert s'estructura en 5 lots, a fi de garantir la proximitat del personal tècnic als xiquets, xiquetes i adolescents acollits i a les famílies acollidores, així com per a afavorir l'estabilitat i consolidació de la relació equip tècnic-família educadora.  
  
El programa atendrà una àrea o agrupació d'àrees de serveis socials determinades per departaments i la gestió s'organitzarà d'acord amb el mapa de serveis socials.  
  
Lot Comarques Departaments servicis socials  
1 Camp de Morvedre, Racó d'Ademús, els Serrans, Camp de Túria, Foia de Bunyol, Plana d'Utiel-Requena, Vall de Cofrents-Aiora, Canal de Navarrés, Horta Nord i Horta Sud. 4, 5, 6, 7, 8 i 9  
2 La Costera, València, Ribera Alta, Ribera Baixa, Vall d'Albaida i la Safor. 7, 10, 11, 12 13 i 14  
3 El Comtat, Marina Alta, Marina Baixa, i l'Alacantí 15, 16, 17 i 19  
4 L'Alcoià, Alt Vinalopó, Vinalopó Mitjà, Baix Vinalopó i Baix Segura. 15, 18, 20 i 21  
5 Els Ports, Alt Maestrat, Baix Maestrat, Plana Alta, l'Alcalatén, Alt Millars. Plana Baixa i Alt Palància. 1, 2 i 3  
  
  
Les entitats podran presentar-se a un o diversos lots, amb un equip professional específic per a cada un.  
  
2. Prestacions  
El programa comprén la realització d'actuacions en matèria d'acolliment familiar i cada una d'estes pot incloure una o diverses intervencions tècniques en qualsevol de les seues modalitats. El tipus d'actuacions i les modalitats d'intervenció tècnica es desenvolupen en els apartats següents.  
2.1. Classificació de les actuacions  
2.1.1. Actuacions prèvies a l'inici de la convivència  
Es considera actuació prèvia a l'inici de la convivència amb la família educadora la participació en la planificació i execució del Pla individualitzat de transició d'entorn (PIT), tant en la fase de preparació com en la d'acoblament.  
2.1.2. Actuacions durant el desenvolupament de l'acolliment  
Es tracta del conjunt d'intervencions tècniques la freqüència i la intensitat de les quals estaran determinades per l'objectiu establit en el Pla de protecció del xiquet, xiqueta o adolescent (PPXXA) i es concretarà en la fitxa de derivació (FD), que es remetrà a l'entitat concertada.  
Entre les actuacions durant el desenvolupament de l'acolliment, es troben: mediació entre els diferents agents implicats; atenció telefònica permanent de consultes i incidències; organització i supervisió de visites o encontres entre les persones menors d'edat i les seues famílies, o entre les famílies d'origen i les educadores, sempre que no s'hagen de dur a terme en un punt d'encontre familiar, qualsevol dia de la setmana, incloent-hi els diumenges i festius.  
Amb caràcter excepcional i atesa la complexitat de l'acolliment familiar, la direcció territorial podrà derivar a l'entitat concertada este tipus d'actuacions respecte d'acolliments en família extensa. Estes accions computaran com a actuacions independents.  
2.1.3. Actuacions complementàries i accessòries  
a) Tasques auxiliars per a la valoració de l'aptitud de les persones que han presentat un oferiment per a acollir, com ara visites domiciliàries, i no tenen la consideració de família extensa. Estes tasques, en el cas de requerir-se-li a l'entitat concertant, suposaran un suport a l'informe final de la valoració de l'aptitud de la família educadora dut a terme per la direcció territorial competent.  
b) Gestions administratives que la direcció territorial li encomane, com les relatives a l'escolarització, cobertura sanitària, tramitació de documentació de la persona menor d'edat, així com altres d'índole similar que resulten procedents per al bon desenvolupament de la mesura d'acolliment.  
Estes gestions no es computaran com a actuació independent, ja que es troben compreses a l'efecte de facturació en l'assistència per modalitat d'acolliment, excepte quan el tràmit requerisca la realització de gestions presencials fora de la demarcació del lot adjudicat a l'entitat concertada. En estos casos, i als referits efectes, es justificaran les dietes i despeses de desplaçament que corresponguen, segons el model que establisca la direcció general.  
c) Elaboració d'informes sociofamiliars complementaris relatius a la família extensa dels xiquets, xiquetes i adolescents. La direcció territorial podrà derivar a l'entitat concertada, prèvia autorització per part de la direcció general, la realització d'informes psicològics i socials complementaris relatius a la família extensa dels xiquets, xiquetes i adolescents amb expedient de protecció.  
d) Actuacions posteriors a l'acolliment, després de la finalització de la convivència amb la família educadora.  
Es consideren actuacions posteriors a l'acolliment la participació en la planificació i execució del Pla individualitzat de transició d'entorn (PIT), tant en la fase de preparació com en la d'acoblament.  
  
Comprendran totes les intervencions que estimen necessàries d'acord amb el que s'establisca en el PIT que garantisquen que el cessament de l'acolliment es realitza de manera adequada a l'interés de la persona menor d'edat protegida, i es proporcionarà el suport tècnic que les persones implicades necessiten en tot moment, especialment els xiquets, xiquetes o adolescents.  
El caràcter de la intervenció i les persones destinatàries dependran, principalment, del motiu del cessament de l'acolliment familiar i haurà de realitzar-se d'acord amb el PIT elaborat a este efecte.  
En els casos en què la transició es dirigix a una guarda amb finalitats d'adopció, es garantirà la necessària coordinació i transvasament d'informació entre l'entitat prestadora del servei d'intervencions tècniques en matèria d'acolliment familiar (ESIT) i la corresponent en matèria d'adopció.  
e) Formació.  
e.1) Formació contínua. L'entitat concertada programarà i impartirà regularment cursos de formació contínua a les famílies educadores, amb freqüència bimestral.  
La temàtica de cada curs serà prèviament autoritzada i consensuada amb la direcció general competent en matèria d'infància; tindran una duració de dues hores i un aforament màxim de 20 persones si es desenvolupa de manera presencial. Així mateix, amb la finalitat que el conjunt de famílies de tot el territori d'acció puga accedir a la formació, es facilitarà la formació presencial-telemàtica, amb la qual cosa augmentarà el fòrum de persones participants fins a un màxim de 40.  
Esta formació no computarà com a actuació independent perquè, a l'efecte de facturació, es troba compresa en l'assistència per modalitat d'acolliment.  
e.2) Formació específica a famílies. Es programaran amb caràcter semestral accions formatives dirigides a les famílies educadores, que impartiran persones professionals especialistes en la matèria de l'entitat. (Atenent els fòrums i modalitats indicats en l'apartat anterior)  
En atenció a la singularitat de la formació que es realitzarà, amb la finalitat d'augmentar la participació de les famílies, així com la formació requerida en els acolliments familiars especialitzats, per tal de potenciar la seua capacitació en la intervenció amb xiquets, xiquetes i/o adolescents amb necessitats o circumstàncies especials, la formació podrà organitzar-se conjuntament entre les entitats concertades que, per proximitat dels seus departaments o comarques, siga més efectiva i pràctica.  
e.3) Formació a professionals. Esta formació està dirigida a persones professionals que, en l'exercici de les seues funcions, estan en contacte amb persones menors d'edat acollides. L'objectiu que es pretén és que coneguen la singularitat dels xiquets, xiquetes i adolescents acollits i/o amb altres mesures de protecció, i que comprenguen les seues manifestacions per a poder realitzar un acompanyament adequat.  
En esta modalitat de formació s'inclou també la dirigida a les persones professionals implicades en el treball de la història de vida i en l'acompanyament en la construcció del llibre de vida als xiquets, xiquetes i adolescents en acolliment residencial i en acolliment en família extensa. Amb esta modalitat, es pretén crear un espai formatiu i de treball on les persones professionals de les llars i residències i les que integren els equips específics d'intervenció amb infància i adolescència aprofundisquen en els seus coneixements sobre el treball de la història de vida, plantegen casos i aclarisquen els seus dubtes.  
Transcorregut un mes des de la formalització del concert, l'entitat remetrà a la direcció general competent en matèria d'infància i adolescència per a la seua autorització la proposta del pla de formació que es durà a terme durant la duració del present concert. De cada activitat formativa s'indicarà: Títol, objectius, metodologia, continguts bàsics, perfil professional de la persona formadora o les persones formadores i a qui està dirigida, atenent el que s'ha indicat en els apartats anteriors. (e.1, e.2 i e.3)  
Les activitats formatives compreses en els apartats e.2 i e.3 computaran com a actuacions independents.  
e.4) D'altra banda, i sense perjuí de la responsabilitat de les direccions territorials en la direcció i impartició de les sessions de preparació i formació a les persones que han presentat un oferiment per a l'acolliment, una persona professional dels equips de l'entitat concertada podrà participar, prèvia petició de la direcció territorial competent, en alguna de les sessions que conformen el cicle formatiu.  
  
Esta participació no computarà com a actuació independent perquè, a l'efecte de facturació, es troba compresa en l'assistència per modalitat d'acolliment.  
f) Propiciar la inclusió dels xiquets, xiquetes i adolescents acollits en les activitats d'oci i socioculturals del seu entorn, en col·laboració amb els serveis socials d'atenció primària.  
Esta gestió no computarà com a actuació independent, perquè a l'efecte de facturació, es troba compresa en l'assistència per modalitat d'acolliment.  
g) Foment i garantia del dret de participació de les xiquetes, xiquets i adolescents amb mesura d'acolliment familiar.  
g.1) L'entitat concertada propiciarà la participació dels xiquets, xiquetes i adolescents en els consells locals d'infància de l'entorn sociocomunitari en el qual residisquen. Es buscarà la participació en processos deliberatius per a propiciar de forma no directiva el pronunciament col·lectiu respecte als assumptes de la vida pública que afecten els seus drets i interessos.  
g.2) L'entitat concertada fomentarà la participació de les xiquetes i els xiquets en situació d'acolliment familiar en el Consell Infantil i Adolescent del Sistema de Protecció, acompanyarà els que hagen sigut seleccionats com a representants en els òrgans de participació infantil i adolescent autonòmics i assumirà un paper facilitador que potencie el protagonisme d'estos. També acompanyarà els representants dels òrgans de participació infantil autonòmics, mitjançant la preparació prèvia i posterior a la seua participació, així com la coordinació amb els equips de dinamització dels consells autonòmics, i valorarà l'assistència a la sessió.  
Estes activitats no computaran com a actuació independent perquè, a l'efecte de facturació, es troba compresa en l'assistència per modalitat d'acolliment.  
g.3) S'organitzaran activitats de participació en grups reduïts amb finalitat terapèutica i educativa.  
L'activitat que preveu l'apartat g.3 computarà com a actuació independent.  
Transcorregut un mes des de la formalització del concert, l'entitat remetrà a la direcció general competent en matèria d'infància i adolescència, per a la seua autorització, la proposta del pla de participació que es durà a terme durant la duració del present concert. Cal indicar: Títol, objectius, metodologia, continguts bàsics, perfil professional de la o les persones dinamitzadores i l'establiment del calendari, atenent el que s'ha indicat en els apartats anteriors. (g.1, g.2 i g.3)  
2.1.4 Activitats de respir  
a) L'entitat concertada realitzarà activitats de respir individuals i/o grupals, segons els casos, durant els períodes vacacionals de les persones menors d'edat, com ara Nadal, Setmana Santa i estiu, així com a sol·licitud de la direcció territorial. No obstant això, podran dur-se a terme activitats de respir fora d'estos períodes, prèvia autorització de la direcció territorial competent.  
Podran consistir en activitats d'oci, tallers ludicodidàctics o anàlegs, adequats a les necessitats i edats de les persones menors d'edat acollides.  
El nombre d'activitats de respir a l'any serà de 10 per lot.  
No es computaran com a actuació independent perquè, a l'efecte de facturació, es troben compreses en l'assistència per modalitat d'acolliment.  
b) L'entitat concertada proposarà la realització d'activitats de respir, addicionals a les descrites en l'apartat anterior que, prèviament a la seua realització, hauran d'estar autoritzades per la direcció general, que abans de la seua posada en marxa les consensuarà amb les direccions territorials competents.  
Transcorregut un mes des de la formalització del concert, l'entitat remetrà a la direcció general competent en matèria d'infància i adolescència, per a la seua autorització, la proposta del pla d'activitats de respir que es durà a terme durant la duració del present concert. De cada activitat de respir s'indicarà: Títol, objectius, metodologia, continguts bàsics, perfil de les persones professionals i a qui està dirigida, atenent el que s'ha indicat en els apartats anteriors. a i b.  
Les activitats de respir indicades en l'apartat b computaran com a actuacions independents.  
2.1.5. Règim de visites  
a) L'entitat concertada mantindrà la necessària coordinació tècnica amb les persones professionals del Servei de Punt de Trobada Familiar (SPEF), per a garantir que el règim de comunicació i visites establit afavorix el desenvolupament i l'estabilitat emocional de les persones menors d'edat acollides.  
Per a això, l'entitat concertada facilitarà a la persona professional de referència del SPEF la informació necessària sobre la persona menor d'edat acollida, amb la freqüència ordinària i segons les indicacions que establisca la direcció territorial en la fitxa de derivació i/o quan es produïsca alguna incidència.  
Esta actuació no computarà com a actuació independent perquè, a l'efecte de facturació, es troba compresa en l'assistència per modalitat d'acolliment.  
b) Així mateix, es podran organitzar i supervisar visites o encontres entre les persones menors d'edat i les seues famílies, o entre les famílies d'origen i les educadores, sempre que no tinguen lloc en un punt d'encontre familiar, qualsevol dia de la setmana, incloent-hi dissabtes, diumenges i festius: amb caràcter excepcional i a petició de la direcció territorial competent.  
Estes intervencions es computaran a l'efecte de facturació com a actuació independent.  
2.2. Classificació de les intervencions  
Cada una de les actuacions descrites en l'apartat anterior pot incloure diverses intervencions; tot això, d'acord amb el que establisca la direcció territorial en la fitxa de derivació.  
2.2.1. En funció de la disciplina professional, poden ser:  
a) Educatives o pedagògiques.  
b) Socials.  
c) Psicològiques.  
2.2.2. En funció del seu objectiu, poden ser:  
a) De formació.  
b) De planificació i preparació de la mesura.  
c) D'intervenció i mediació en l'acolliment.  
d) De seguiment i valoració de l'evolució de l'acolliment.  
f) De coordinació amb els recursos i amb les entitats implicades en el desenvolupament de la mesura.  
g) De suport al personal tècnic de l'entitat pública en la valoració de l'aptitud de les persones que s'oferixen a formalitzar acolliments familiars en qualitat de famílies educadores; així com en les valoracions de les persones acollidores a conseqüència de la proximitat de la pèrdua de vigència de la declaració de la seua aptitud i informes complementaris relatius a la família extensa.  
h) De respir, destinades a proporcionar a les persones acollidores un temps breu de descans, per a la qual cosa es realitzen activitats dirigides als xiquets, xiquetes i adolescents acollits.  
g) De foment de la participació del xiquet, xiqueta i/o adolescent en el seu entorn sociocomunitari com a subjectes actius de drets.  
2.2.3 Segons a qui està dirigida la intervenció, poden ser:  
a) Amb la persona menor d'edat acollida.  
b) Amb la família d'origen.  
c) Amb la família acollidora.  
d) De coordinació amb recursos externs.  
e) De coordinació amb recursos implicats en l'acolliment familiar.  
  
f) De coordinació amb les llars i/o residències en què poguera residir o haver residit la persona menor d'edat.  
g) Amb grups de famílies en sessions específicament dissenyades per a la informació, formació i autoajuda.  
2.2.4. En funció de la seua tipologia, poden ser:  
a) Cursos o tallers de formació.  
b) Entrevistes.  
c) Sessions de coordinació.  
d) Visites domiciliàries.  
e) Elaboració i redacció d'informes.  
f) Intervencions terapèutiques.  
g) Activitats d'oci, lúdiques i/o educatives.  
h) De dinamització de la participació infantil i adolescent en els consells locals i el Consell Infantil i Adolescent del Sistema de Protecció.  
i) Supervisió de trobades.  
j) Comunicacions telefòniques.  
2.3. Actuacions mínimes en cada modalitat d'acolliment familiar  
Les actuacions mínimes són el conjunt d'intervencions tècniques d'obligat compliment la freqüència i la intensitat de les quals estaran determinades per l'objectiu establit en el Pla de protecció i es concretaran en la fitxa de derivació que es remetrà a l'entitat concertada, sense perjuí de la realització de totes les que resulten necessàries per al correcte desenvolupament de l'acolliment.  
Així, per a cada modalitat d'acolliment estan previstes les següents intervencions mínimes:  
  
Modalitat d'acolliment Intervencions mínimes  
A. F. Urgència - Elaboració del Pla d'intervenció personalitzat (PIP) a l'inici de l'acolliment.  
- Valoració i avaluació de l'estat del XXA.  
- Visites domiciliàries amb freqüència mensual.  
- Comunicacions telefòniques amb freqüència quinzenal. Preceptivament, també es contactarà amb la família acollidora a l'inici de l'acolliment, una vegada haja sigut derivat el cas a l'entitat.  
- Entrevistes amb el XXA / família acollidora / família d'origen (si és el cas).  
- Realització d'un primer informe d'avaluació i diagnòstic transcorreguts tres mesos des de la formalització de l'acolliment. I d'un segon informe, amb anterioritat a la finalització de la vigència de l'acolliment d'urgència, en tot cas 15 dies abans de finalitzar. Este segon informe només es durà a terme si s'ha esgotat la temporalitat màxima per a esta modalitat d'acolliment.  
- Coordinació amb recursos externs: àmbit educatiu, sanitari, etc.  
- Coordinació entre recursos implicats en l'acolliment familiar.  
- Col·laboració i participació en el PRF (Pla de reunificació familiar o PIEFA (Programa d'integració estable en família alternativa).  
- Actuacions per a la preparació i acoblament previstes en el Pla individualitzat de transició de l'entorn dissenyat per l'entitat pública.  
- Suport a la família acollidora i al XXA en l'abordatge de la seua història personal mitjançant la utilització del recurs tècnic del llibre de vida.  
A. F. Temporal - Elaboració del Pla d'intervenció personalitzat (PIP) a l'inici de l'acolliment, atenent el PPXXA (Pla de protecció del XXA) i l'FD (fitxa de derivació).  
- Actuacions per a la preparació i acoblament previstes en el Pla individualitzat de transició de l'entorn dissenyat per l'entitat pública.  
- Visites domiciliàries amb freqüència mensual.  
- Comunicacions telefòniques amb freqüència mensual. Preceptivament, també es contactarà amb la família acollidora a l'inici de l'acolliment, una vegada haja sigut derivat el cas a l'entitat.  
- Realització d'informes amb freqüència trimestral.  
- Entrevistes amb el XXA / família acollidora / família d'origen (si és el cas).  
- Coordinació entre recursos implicats en l'acolliment familiar.  
- Col·laboració i participació en el PRF (Pla de reunificació familiar o PIEFA (programa d'integració estable en família alternativa).  
- Suport a la família acollidora i al XXA en l'abordatge de la seua història personal mitjançant la utilització del recurs tècnic del llibre de vida.  
A. F. Permanent - Elaboració del Pla d'intervenció personalitzat (PIP) a l'inici de l'acolliment, atenent el PPXXA (Pla de protecció del XXA) i l'FD (fitxa de derivació).  
- Actuacions per a la preparació i acoblament previstes en el Pla individualitzat de transició de l'entorn dissenyat per l'entitat pública.  
  
- Visites domiciliàries amb freqüència trimestral, (es podrà augmentar en cas de crisi, PRF, etc., sota petició de la direcció territorial).  
- Comunicacions telefòniques amb freqüència bimestral. Preceptivament, també es contactarà amb la família acollidora a l'inici de l'acolliment, una vegada haja sigut derivat el cas a l'entitat.  
- Realització d'informes amb freqüència semestral.  
- Entrevistes amb el XXA / família acollidora / família d'origen (si és el cas).  
- Coordinació entre recursos implicats en l'acolliment familiar.  
- Col·laboració i participació en el PRF (Pla de reunificació familiar o PIEFA (Programa d'integració estable en família alternativa).  
- Suport a la família acollidora i al XXA en l'abordatge de la seua història personal mitjançant la utilització del recurs tècnic del llibre de vida.  
  
  
  
En el cas d'acolliments de dos o més persones menors d'edat per una mateixa família, siguen germans o no, s'entendrà, en tot cas, com dos o més acolliments.  
En tot cas, l'entitat concertada haurà de col·laborar i coordinar-se amb les direccions territorials competents en matèria de protecció a la infància i l'adolescència, els serveis socials d'atenció primària, el Servei de Punt de Trobada Familiar de Protecció, així com altres recursos de l'àmbit sanitari, educatiu i social que siguen necessaris per al bon funcionament de l'acolliment.  
No obstant això, l'Administració es reserva la facultat d'assumir, totalment o parcialment, la realització directa de les actuacions i intervencions referides en l'objecte del present concert quan així ho estime necessari.  
  
3. Personal  
3.1. L'entitat concertada comptarà amb el nombre d'equips professionals que siga procedent per a la realització de les actuacions i intervencions tècniques descrites; tot això, segons la ràtio d'assistències que preveu este apartat.  
3.2. L'entitat concertada comptarà amb un equip de professionals per a cobrir 45 assistències/mes.  
En el cas d'un nombre inferior o superior d'assistències, la plantilla mínima serà la proporcional a la ràtio anterior (45 assistències/mes), segons figures professionals.  
3.3. La plantilla de personal requerida per a este servei és la que s'indica a continuació.  
  
Perfils professionals Jornada  
Persona coordinadora: professional de psicologia / treball social / educació social. 1  
Professional de psicologia. 1  
Professional de treball social. 1  
Professional d'educació social. 1  
Professional tècnic superior de serveis socioculturals i a la comunitat. 1  
Professional d'administració. 0,5  
  
  
Quan se supere el nombre de persones ateses i en aplicació de la ràtio haja d'augmentar el personal, el tècnic superior podrà tindre altres perfils professionals, com ara la llicenciatura en Pedagogia o Psicopedagogia o ser persones amb títol oficial de grau o màster universitari equivalent.  
El professional de psicologia haurà de comptar amb 100 hores de formació específica en psicoteràpia en matèria de trauma, reparació i generació de vincles afectius, o un compromís d'obtindre'l en el termini d'un any. Una vegada obtingut o, en tot cas, transcorregut este temps, l'entitat concertada haurà de presentar la documentació acreditativa corresponent.  
El programa haurà de prestar els seus serveis tant en jornada de matí com de vesprada i garantir, en tot cas, el respecte als horaris escolars i laborals de les persones usuàries.  
3.3.1 En cada equip de professionals haurà d'existir la figura de persona coordinadora, que comptarà amb la titulació de psicologia, treball social o educació social. Esta funció no serà incompatible amb la realització de la resta d'actuacions previstes en el concert.  
3.3.2 A més, l'entitat designarà una persona responsable de la seua plantilla de personal com a interlocutora entre l'entitat i l'Administració Pública.  
3.4. Totes les persones que integren la plantilla, excepte la persona administrativa, hauran de comptar amb dos anys d'experiència laboral o professional en tasques directament relacionades amb la protecció d'infància i amb un mínim de 80 hores de formació específica sobre acolliment familiar, protecció de la infància o intervenció familiar, impartida o homologada per una universitat o per algun organisme públic competent per a la formació en l'àmbit dels serveis socials, obtinguda en els últims deu anys, i es valorarà positivament l'experiència laboral en el seu procés de selecció.  
En cas que l'entitat concertada acredite formalment la impossibilitat de contractar alguna de les persones professionals previstes per no arribar al temps mínim d'experiència exigit i/o d'hores de formació específica, podrà contractar a qui no complisca amb el requisit d'experiència i/o formació específica, prèvia autorització de la direcció general competent en matèria d'infància i adolescència.  
  
A l'efecte d'obtindre l'autorització esmentada, l'entitat concertada haurà de presentar, juntament amb la sol·licitud d'autorització dirigida a la direcció general, la documentació següent:  
a) Certificat o document anàleg del Servei Públic d'Ocupació, en el qual conste la recent tramitació de la corresponent oferta d'ocupació amb resultat negatiu.  
b) Compromís de l'entitat concertada de proporcionar a la persona candidata la formació específica necessària, en el termini màxim d'un any des de la seua contractació, així com la tutorització durant l'any següent a la seua contractació per part d'una de les persones de la plantilla amb idèntica titulació i funcions.  
Transcorregut un any des de la seua contractació, l'entitat concertada presentarà un informe a la direcció general en el qual s'indiquen els cursos específics realitzats amb indicació del seu contingut i duració.  
3.5. L'entitat concertada haurà de presentar en la direcció general competent en matèria d'infància i adolescència, dins dels deu primers dies següents a la formalització de l'acord de l'acció concertada, així com cada vegada que es procedisca a contractar una nova persona que haja de ser acreditada, còpies dels contractes de treball corresponents a la plantilla mínima exigida, la documentació acreditativa dels requisits de titulació, formació específica i experiència professional del personal que es vol acreditar. També s'haurà de presentar el certificat negatiu del Registre Central de Delinqüents Sexuals i de tràfic d'éssers humans.  
  
Qualsevol variació en la plantilla haurà de ser comunicada i documentada amb la suficient antelació.  
3.6. Les obligacions socials i laborals respecte a este personal correspondran exclusivament a l'entitat concertada, de manera que l'Administració serà del tot aliena a estes relacions laborals.  
L'entitat concertada, a l'efecte de verificació del manteniment de la proporció de personal establida en este annex, ha de comunicar a la direcció general competent la llista de persones contractades que formen part de la plantilla, amb la indicació de la distribució horària setmanal que realitza cada una, a l'inici de l'execució del present concert i sempre que es produïsca algun canvi, sense perjuí d'observar el que preveu el paràgraf següent.  
3.7. A fi de garantir la qualitat en la prestació del servei, la proporció requerida entre els recursos personals i les assistències prestades haurà de mantindre's amb independència d'incidències, com ara baixes laborals, vacacions o altres.  
3.8. Serà responsabilitat de l'entitat concertada vetlar pel compliment de les funcions i obligacions, així com les possibles sancions del personal contractat per a la prestació del servei objecte de concert.  
  
3.9. El personal contractat per l'entitat concertada haurà de ser acreditat per part de la direcció general competent en matèria d'infància i adolescència per a poder realitzar les seues funcions d'intervenció, per a la qual cosa ha d'aportar el que s'ha indicat en l'apartat 3.5.  
Per tant, l'entitat haurà de sol·licitar esta acreditació a la direcció general esmentada, així com comunicar les altes, baixes o qualsevol altra modificació contractual que repercutisca en la dedicació del personal tècnic en el desenvolupament de les seues funcions.  
La direcció general competent formalitzarà a este efecte acreditacions la vigència de les quals no podrà ser superior a la del present concert. Tot això, en el termini de 10 dies des de la data de formalització del present concert i sempre que es faça una nova contractació.  
3.12. La participació professional del personal que duga a terme les prestacions del present concert en altres recursos o programes relacionats amb la protecció d'infància requerirà la prèvia autorització de la direcció general competent en matèria d'infància i adolescència, que s'atorgarà únicament quan resulte compatible en funció de les hores de dedicació i de la naturalesa de les tasques que es realitzaran.  
  
4. Horari  
L'horari de prestació del servei es realitzarà de dilluns a divendres, els dos dies inclosos. El servei haurà de prestar-se tant en jornada de matí com de vesprada, de manera que es garantisca que la jornada vespertina permeta respectar els horaris escolars i laborals de les persones usuàries.  
Este horari habitual haurà de comunicar-se a la direcció territorial competent a raó de la matèria i el territori, que podrà exigir la modificació d'este.  
Fora de l'horari habitual, l'entitat concertada haurà de realitzar totes les actuacions necessàries per a l'adequat desenvolupament dels acolliments que no puguen o s'hagen de fer en este horari. Estes actuacions poden ser:  
a) Visites o encontres entre la persona menor d'edat i la seua família, o entre les famílies que no s'hagen de fer en un punt de trobada familiar (PEF), en dissabtes, o si calguera, diumenges i festius, sense perjuí de mantindre la necessària coordinació i suport a les visites que es duen a terme en el PEF.  
b) Actuacions, en qualsevol dia de la setmana, de suport o seguiment davant d'incidències significatives en l'acolliment que requerisquen una intervenció urgent.  
  
5. Mòdul econòmic  
5.1. Càlcul  
El sistema utilitzat per a determinar el mòdul econòmic ha sigut el càlcul del cost de personal necessari per a cada lot, d'acord amb el nombre d'assistències estimades, així com la ràtio de personal establida en l'apartat 3 d'este annex. S'ha calculat segons el que establix l'acord subscrit per la comissió paritària del III Conveni col·lectiu per a empreses d'atenció especialitzada en l'àmbit de la família, la infància i la joventut de la Comunitat Valenciana, de firma de la revisió salarial per als anys 2019, 2020 i 2021, de data 8 de novembre de 2018 (Resolució de 17 de desembre de 2018, de la Subdirecció General de Relacions Laborals, per la qual es disposa el registre i publicació d'este acord. DOGV número 8516, de 28.03.2019), de manera que s'aplica l'IPC corresponent a l'any 2022 (5,7 %) i a l'any 2023 (3,1 %).  
  
Lot Estimació del nombre d'assistències mensuals Mòdul econòmic per assistència 2024  
València. Lot 1 216 449,76 €  
València. Lot 2. 216 449,76 €  
Alacant. Lot 3 140 449,76 €  
Alacant. Lot 4 140 449,76 €  
Castelló. Lot 5 75 449,76 €  
  
  
Les entitats que s'oferisquen a formalitzar el concert d'este programa podran presentar-se a un o diversos lots, sempre que reunisquen les condicions i els requisits establits per a cada un.  
La quantia total del concert serà de 4.247.533,44 € i són susceptibles de cofinançament pel Fons Social Europeu Plus (FSE+) 2021-2027 o per qualsevol altre fons de la Unió Europea. La contribució del Fons Social Europeu es reembossarà mitjançant el mètode de costos simplificats que es reflectisca en el document en què s'establixen les condicions de l'ajuda (DECA).  
El finançament del programa concertat per la Generalitat a què es referix este document s'efectuarà d'acord amb els mòduls econòmics anuals fixats per a cada lot, sempre que hi haja cobertura pressupostària.  
  
5.2. Pagament  
5.2.1. Dins dels cinc primers dies hàbils de cada mes, l'entitat concertada presentarà en la direcció territorial competent per raó de la matèria i el territori la documentació següent:  
a) Llista de tots els expedients en els quals s'ha realitzat la corresponent intervenció, amb la indicació de les assistències realitzades durant el mes anterior, d'acord amb el format i contingut establit per la direcció general competent en matèria d'infància i adolescència.  
  
Per a acolliments la data d'inici o finalització dels quals no coincidisquen amb el mes natural, es computaran només els dies del mes durant els quals s'ha realitzat la intervenció, de manera que es farà a este efecte el corresponent prorrateig per dies.  
b) Document en el qual s'indiquen expressament les actuacions realitzades en el període que es factura per a cada un dels expedients derivats, amb el format i contingut establit per la direcció general competent en matèria d'infància i adolescència.  
c) En relació amb les actuacions de formació, es remetrà al cap d'un mes de la seua realització, segons el pla de formació autoritzat per la direcció general amb competències en infància i adolescència, que s'executarà atenent el calendari consignat i aprovat, d'acord amb el que disposa l'apartat 2.1.3.e.  
d) Llista d'actuacions dutes a terme respecte de les activitats de participació infantil i adolescent. Les activitats hauran de constar executades en els documents mensuals corresponents al mes següent de la seua realització, atenent el pla de participació consignat i aprovat per la direcció general, segons el que disposa l'apartat 2.1.3.g.  
  
e) Les activitats de respir mínimes hauran de constar executades en els documents mensuals corresponents al mes següent a la seua realització, atenent el pla d'activitats de respir autoritzat per la direcció general amb competències en infància i adolescència, que haurà de ser executada atenent el calendari consignat i aprovat, segons el que disposa l'apartat 2.1.4.  
f) Certificat a què es referix l'apartat 6.5 d'este annex (documentació justificativa de la prestació del servei).  
La direcció territorial, abans de donar la conformitat al programa prestat, haurà de revisar els documents descrits en les lletres a, b, c, d i e d'este apartat i verificar que s'han complit les actuacions mínimes exigides en este annex.  
En cas de no haver realitzat alguna o algunes de les actuacions mínimes exigides en cada cas, l'entitat haurà de fer constar, al final del document referit en la lletra b d'este apartat, la causa de tal incompliment.  
  
Els expedients respecte dels quals no s'hagen realitzat estes actuacions mínimes no seran computats, excepte:  
- quan esta omissió es dega a causes alienes a l'entitat concertada,  
- quan l'incompliment de les actuacions mínimes establides per a acolliments temporals i permanents es referisca a la visita domiciliària, però es constate que han sigut realitzades algunes de les següents actuacions: intervenció en família educadora, intervenció psicològica, intervenció sobre la persona menor d'edat, i/o supervisió de visita amb intervenció per part del personal tècnic, que es consideren substitutives d'esta, ja que permeten tindre un coneixement directe del desenvolupament de l'acolliment.  
En el cas de no realització de les actuacions mínimes en matèria de formació, respir o dinamització de la participació en la factura corresponent al mes de desembre, es deduirà un 2 % de l'import total de la factura que es liquidarà per cada una de les actuacions mínimes no dutes a terme, llevat que la seua realització estiga prevista per al referit mes de desembre, el pagament de la qual es tramitarà d'acord amb el que preveu el punt 5.2.2.  
Davant dels incompliments detallats anteriorment, les direccions territorials informaran la direcció general competent en matèria d'infància i adolescència als efectes oportuns.  
Si, transcorreguts dos dies de l'entrega de l'anterior documentació, no han rebut per part de la direcció territorial cap objecció al còmput d'assistències, l'entitat concertada podrà presentar la factura corresponent.  
5.2.2. El mes de desembre es lliurarà de manera anticipada amb una llista estimada d'actuacions a data 1 de desembre, sense perjudici de la regularització corresponent, que s'efectuarà en tot cas abans del 31 de gener de l'exercici següent.  
  
Taula resum còmput assistències per actuació  
  
Tipus d'actuació Subtipus actuació Còmput assistència  
a) Actuacions prèvies a l'inici de la convivència Transició convivència 0,50 - 1  
(en funció de la complexitat del PIT i segons criteri de la direcció territorial)  
b) Actuacions durant el desenvolupament de l'acolliment familiar\* A. familiar d'Urgència 1  
 A. familiar Temporal 1  
 A. familiar Permanent 0,75 - 1  
(en funció de la intensitat i segons criteri de la direcció territorial)  
 Acolliment Fam. Extensa (temporal/permanent) excepcionalment 0,75 - 1  
(en funció de la intensitat i segons criteri de la direcció territorial)  
c) Actuacions complementàries Tasques auxiliars valoració de l'aptitud famílies educadores 0,50 - 1  
(en funció de la intensitat i segons criteri de la direcció territorial)  
 Informes complementaris relatius a la família d'origen 0,5 - 1  
(en funció de la demanda concreta i segons criteri de la direcció territorial)  
 Gestions administratives Inclòs en l'assistència per acolliment, excepte excepció 2.1.3.b  
d) Actuacions posteriors a l'acolliment Transició convivència 0,50 - 1  
(en funció de la complexitat i segons criteri de la direcció territorial)  
e) Formació  
(PLA DE FORMACIÓ) Formació contínua: curs bimestral de 2 hores Inclòs en l'assistència per acolliment  
 Formació específica a famílies: cursos de 2 hores 0,50  
(o fracció corresponent)   
 Formació a professionals: cursos de 4 hores 1  
(o fracció corresponent)  
 Participació en sessió formativa impartida per la DT (prèvies a la valoració de l'aptitud) Inclòs en l'assistència per acolliment  
f) Activitats de respir 10 activitats/any Inclòs en l'assistència per acolliment  
 Activitats de respir (2.1.4.b) 0,50 - 1  
(en funció de la duració, tipus d'activitat i criteri de la direcció territorial)  
Règim de visites Coordinació (2.1.5.a) Inclòs en l'assistència per acolliment  
 Règim de visites excepcional (0,25 - 0,50 o fracció corresponent)  
0,25: visites quinzenals de 2 hores de duració  
0,50: visites setmanals de 2 hores de duració  
Activitats de participació Propiciar la participació en consells locals (2.1.3.g.1) Inclòs en l'assistència per acolliment  
 Grups de participació terapèutics i educatius. (2.1.3.g.1) 0,50 o fracció corresponent (2 sessions mensuals de 2 hores)  
 Acompanyament als representants dels òrgans de participació infantil autonòmics, mitjançant la preparació prèvia i posterior a la seua participació. Coordinació amb els equips de dinamització dels consells autonòmics, valorant l'assistència a la sessió.  
 Inclòs en l'assistència per acolliment  
  
  
\* En les situacions de crisi, en el desenvolupament de l'acolliment familiar, que requerisquen una intervenció de més intensitat i freqüència a les establides amb caràcter general, l'entitat concertada ho posarà de manifest per escrit a la direcció territorial corresponent, juntament amb un informe que justifique la necessitat, conveniència i la modalitat o les modalitats d'intervenció necessàries. La direcció territorial podrà autoritzar-les amb la indicació del còmput d'assistència previst en funció del cas.  
  
6. Documentació justificativa de la prestació del servei  
6.1. Dins dels deu primers dies següents a la formalització de l'acord d'acció concertada, l'entitat haurà de remetre a la direcció general amb competència en matèria d'infància i adolescència la llista de persones professionals i personal d'atenció directa amb què compta l'entitat concertada per a cada un dels lots, amb la indicació de les dades d'identificació, el lloc de treball, la titulació, el tipus de relació que tenen amb l'entitat, l'antiguitat i el nombre d'hores de dedicació de cada una.  
6.2. El personal tècnic contractat per l'entitat concertada haurà de ser acreditat per la direcció general per a poder dur a terme les seues funcions. En este sentit, a més de la informació i documentació indicada en el paràgraf anterior, l'entitat concertada haurà d'aportar la documentació següent:  
a) Acreditativa de la titulació.  
b) Acreditativa de l'experiència laboral o professional en tasques directament relacionades amb la protecció d'infància, indicada en l'apartat 3 d'este annex.  
c) Acreditativa de la formació específica sobre acolliment familiar, protecció de la infància o intervenció familiar, indicada en l'apartat 3 d'este annex.  
d) Acreditativa de la formació específica en psicoteràpia en matèria de trauma, reparació i generació de vincles afectius indicada en l'apartat 3 d'este annex.  
També haurà de presentar una declaració responsable, subscrita per la persona representant legal de l'entitat o una persona amb poder bastant per a fer-ho, del fet que tota persona que intervinga en la prestació del servei en exercir professió, ofici i activitat que implica contacte habitual amb persones menors d'edat complix el requisit previst en l'article 57 de la Llei orgànica 8/2021, de 4 de juny, de protecció integral a la infància i l'adolescència contra la violència, relatiu a no haver sigut condemnada per sentència ferma per qualsevol delicte contra la llibertat i indemnitat sexuals tipificats en el títol VIII de la Llei orgànica 10/1995, de 20 de novembre, del Codi Penal, així com per qualsevol delicte de tràfic d'éssers humans tipificat en el títol VIII bis del Codi Penal.  
6.3. Qualsevol variació de la plantilla del personal tècnic adscrit a la prestació del servei es comunicarà, així mateix, a la Direcció General amb antelació suficient, mitjançant un escrit en el qual figure la data d'esta variació i les causes que la motiven. Quan la variació supose la incorporació d'una nova persona professional, estarà condicionada al fet que esta complisca el requisit de formació o experiència exigit, fet que s'haurà d'acreditar documentalment abans de la incorporació mitjançant la remissió a la direcció general d'una còpia del contracte laboral d'este nou personal, dins dels deu dies següents a la seua incorporació; tot això, segons el que disposa l'apartat 3 d'este annex.  
  
6.4. Haurà de presentar-se, així mateix, una còpia de la pòlissa d'assegurances segons el que establix l'annex I d'esta convocatòria.  
6.5. Les entitats concertades hauran de justificar la prestació del servei i el compliment de les obligacions derivades d'este, per al seu abonament.  
A este efecte, hauran de presentar en les direccions territorials, amb caràcter mensual, en els cinc primers dies del mes següent, per via telemàtica o mitjans electrònics, un certificat del fet que s'ha prestat el servei de conformitat amb les obligacions que establix el concert, amb la indicació, si és el cas, de si hi ha hagut variació en la plantilla de personal que serà subscrit pel representant legal de l'entitat o la persona en qui delegue.  
  
7. Obligacions específiques  
7.1. Condicions generals del servei que es presta  
A més de les obligacions específiques que establix el Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, que s'enumeren en l'art. 25 de l'annex I de la present convocatòria, l'entitat concertada haurà de complir amb les següents condicions generals d'acord amb el que establix el títol IV del Decret 27/2023, de 10 de març, del Consell, pel qual es regulen la tipologia i el funcionament dels centres, serveis i programes de serveis socials, i la seua ordenació dins de l'estructura funcional, territorial i competencial del Sistema Públic Valencià de Serveis Socials.  
a) Atendre els xiquets, xiquetes i adolescents en acolliment familiar, així com a les seues famílies acollidores d'acord amb els termes de la derivació realitzada per la direcció territorial amb competència en matèria d'infància i adolescència.  
b) Atendre els requeriments de la direcció territorial i, si és el cas, de la direcció general amb competència en matèria d'infància i adolescència, i mantindre els nivells de qualitat en la prestació del servei.  
  
c) Complir les ordes, els protocols de treball, les normes de funcionament, les directrius i les instruccions que dicten els òrgans de la conselleria amb competència en matèria d'infància i adolescència per a garantir l'adequada prestació del servei concertat.  
d) Assistir a les reunions de treball i coordinació que els òrgans competents de la conselleria amb competència en matèria d'infància i adolescència consideren necessàries.  
e) Col·laborar en les actuacions o programes que en matèria de qualitat assistencial o millores de prestacions es desenvolupen directament per part de la conselleria amb competència en matèria d'infància i adolescència.  
f) Sotmetre's a la supervisió dels òrgans competents de la conselleria amb competència en matèria d'infància i adolescència.  
g) Facilitar a la conselleria amb competència en matèria d'infància i adolescència tota la informació econòmica, fiscal, laboral, tècnica i de qualsevol altra índole que li siga sol·licitada i que resulte necessària per al correcte desenvolupament del servei concertat.  
h) Recaptar i facilitar les dades estadístiques que sol·licite la direcció general amb competència en matèria d'infància i adolescència.  
i) Facilitar la inspecció periòdica per part de la direcció territorial i/o direcció general, amb la finalitat de comprovar la gestió realitzada. L'entitat haurà de posar a la disposició de la direcció general tota la informació i documentació que li siga requerida.  
L'entitat concertada haurà d'identificar la seu del servei concertat en els termes que en cada moment establisca la conselleria competent en la matèria, i haurà de constar expressament que es tracta d'un servei concertat de la Generalitat.  
D'igual manera, tot el material que s'utilitze per a la prestació del servei haurà de subjectar-se a les indicacions que sobre imatge institucional dispose la conselleria de referència, i evitar en tot moment l'equívoc quant al finançament i la responsabilitat del recurs. Per tant, i per a la utilització de la imatge institucional, haurà de seguir les instruccions que a este efecte es dicten per l'òrgan competent de la conselleria. Així mateix, i en les mateixes condicions, s'utilitzaran les imatges que siguen procedents en aquelles actuacions que puguen ser finançades a través del programa Comunitat Valenciana Fons Social Europeu Plus (FSE+) 2021-2027 o per qualsevol altre fons de la Unió Europea.  
  
k) L'entitat concertada garantirà que totes les instruccions, fullets informatius, documentació (especialment normes de funcionament, contractes terapèutics, consentiments, etc.) que s'utilitzen en la prestació del programa i en l'atenció a la ciutadania, famílies, xiquets, xiquetes i adolescents, es troben en valencià i castellà, sense perjuí del dret de les persones a l'opció lingüística. A més de tots estos documents, es faran adaptacions per a xiquets, xiquetes i adolescents, de manera que se'ls oferisca la informació en format adequat a l'edat i la possible diversitat funcional. Esta informació comprendrà tot tipus de formes de comunicació. Tots estos documents han de difondre's en llocs on els xiquets, xiquetes i adolescents puguen trobar-los.  
  
7.2. Ubicació i condicions dels locals on es presta el servei  
  
Sense perjuí del compliment de les condicions generals, l'entitat que subscriga l'acord d'acció concertada per a la gestió del programa d'intervencions tècniques d'acolliment en família educadora haurà d'adequar-se a les següents condicions materials i funcionals bàsiques, segons el que establix el títol IV de l'esmentat Decret 27/2023, de 10 de març, del Consell.  
7.2.1. Correspondrà a l'entitat concertada proporcionar els immobles on es prestarà el servei, que hauran de situar-se en la zona geogràfica que delimita el lot corresponent o en una zona amb bona comunicació mitjançant transport públic respecte de les zones en les quals haja de prestar el servei.  
En cas que l'entitat haja resultat beneficiària de dos lots, haurà de disposar d'una seu en cada àmbit geogràfic.  
7.2.2. Les dependències hauran de presentar les condicions adequades d'habitabilitat i disposar d'espais suficients per a la prestació del servei, tindre unes condicions que contribuïsquen a la creació d'un clima adequat per a l'atenció als xiquets, xiquetes i adolescents, i l'atenció a les famílies, treball tècnic com la redacció d'informes i, en general, la realització del treball encomanat. A més, hauran de complir les condicions d'accessibilitat exigibles, segons la normativa vigent, a edificis de pública concurrència.  
7.2.3. Hauran de comptar almenys amb:  
a) Espai de treball compartit per a equip professional.  
b) Dos sales d'atenció individual.  
c) Sala per a la realització de sessions grupals i formació, de 25m².  
  
La sala d'atenció individual habilitada per a l'atenció i el treball amb les persones menors d'edat comptarà amb material i jocs que faciliten la interacció amb elles.  
Tots els espais garantiran l'accessibilitat cognitiva i la comunicació. Estaran situats sempre en planta baixa i també podran ocupar altres plantes. En qualsevol cas, l'accés serà independent del vestíbul. En cas que resulte adjudicatària una entitat que ja estiga prestant el servei, en l'adaptació d'este requisit caldrà ajustar-se al que preveu el règim transitori determinat en el decret 27/2023, de 10 de març.  
  
7.2.4 Els canvis de local que puguen produir-se al llarg de l'execució del concert hauran de ser aprovats prèviament per la direcció general amb competències en matèria d'infància i adolescència, a la vista de l'informe proposta que emeta la direcció territorial corresponent respecte al compliment de requisits del nou local.  
  
7.2.5. Els mitjans materials per a l'execució de l'objecte del concert estaran a càrrec de l'entitat concertada i consistiran, almenys, en:  
a) Mobiliari suficient per a la realització de les tasques objecte del concert i l'atenció a les persones usuàries, en cada una de les dependències especificades en el punt anterior.  
Equips informàtics, impressores i fotocopiadores suficients per a l'adequat desenvolupament del servei, la redacció d'informes i el manteniment de bases de dades.  
c) Mitjans de comunicació que garantisquen la fluïdesa en les citacions, i actuacions de seguiment i suport (telèfon, fax i correu electrònic). Hi ha d'haver un «telèfon 24 hores» (mòbil) atés permanentment per l'equip tècnic amb la finalitat de facilitar a les persones implicades en l'acolliment una possibilitat de contacte amb elles en qualsevol moment (inclosos caps de setmana). Així mateix, hi ha d'haver un servei telefònic de contestador automàtic que informe del telèfon habitual de l'equip tècnic, que permeta rebre avisos fora de l'horari d'atenció habitual i que informe del telèfon mòbil d'atenció permanent.  
  
d) Material tècnic especialitzat per a avaluació psicològica, pedagògica i social, necessari per a la realització de les tasques encomanades.  
  
e) Material necessari per a la programació i el desenvolupament de les actuacions complementàries descrites en el present concert.  
7.2.6. L'entitat concertada haurà de subscriure les corresponents assegurances de responsabilitat civil i d'accidents per a la cobertura dels riscos derivats de la prestació dels serveis i fer-se càrrec de la neteja del local.  
7.3. Obligacions de funcionament dels serveis  
7.3.1. L'entitat concertada només podrà facturar les assistències que prèviament li hagen sigut remeses per la direcció territorial competent en matèria d'infància i adolescència, així com aquelles actuacions que excepcionalment hagen sigut derivades per la direcció general.  
  
7.3.2. L'entitat concertada haurà d'informar les persones usuàries del fet que es tracta d'un servei gratuït concertat per la conselleria amb competències en la matèria.  
7.3.3. L'entitat concertada, en el desenvolupament tècnic de les tasques objecte d'este concert, haurà de complir les indicacions que consten en la fitxa de derivació, tot el que establix el present annex, així com les directrius i instruccions que, si és el cas, en matèria d'acolliment familiar establisca la direcció general amb competència en la matèria.  
  
7.3.4. Correspon a la direcció territorial competent en matèria d'infància i adolescència el seguiment i control tècnic de les intervencions de l'entitat concertada. Per a això, l'entitat concertada haurà de garantir la participació del personal de l'equip a totes les sessions tècniques i reunions que es convoquen.  
Sense perjuí de l'anterior, hauran de reunir-se amb caràcter ordinari amb la direcció territorial corresponent amb una periodicitat mínima mensual.  
7.3.5. En cap cas l'entitat concertada entregarà originals o còpies dels informes emesos a les persones o institucions implicades en l'acolliment, excepte a la pròpia direcció territorial o direcció general. En el cas que qualsevol dels primers sol·licitara estos informes, l'entitat concertada derivarà tal sol·licitud a la corresponent direcció territorial, que procedirà de conformitat amb el que disposa la normativa vigent.  
  
7.3.6. L'administració concertant podrà sol·licitar, quan així ho estime necessari, l'ampliació de determinades àrees dels informes, informes complementaris o puntuals sobre algun aspecte concret de l'acolliment familiar, de la família educadora o de la persona menor d'edat acollida.  
  
7.4. Control de les assistències  
7.4.1. A l'efecte d'exercir el pertinent control i seguiment de l'execució del concert i amb anterioritat a l'emissió de la factura, l'entitat concertada remetrà a la direcció territorial corresponent, amb freqüència mensual i per a cada assistència, la documentació indicada en l'apartat 5.2 d'este annex. Per a això, cal omplir el model facilitat per la direcció general, a raó d'un per cada una de les persones professionals acreditades.  
Les actuacions hauran d'ajustar-se a les obligacions mínimes que establix este annex, en funció del còmput com una assistència o la fracció corresponent, segons els casos.  
7.4.2. Haurà d'especificar-se, així mateix, en què consistixen les gestions administratives realitzades i, en cas que estes tinguen lloc fora de la demarcació del lot adjudicat, s'omplirà el model que s'ha indicat en l'apartat 2.1.3.b d'este annex.  
7.4.3. La direcció territorial competent només donarà la conformitat a la facturació presentada per l'entitat concertada en els termes que preveu l'apartat 5.2 d'este annex.  
7.4.4. L'entitat concertada presentarà en la direcció general competent, amb freqüència mensual, una còpia de la documentació indicada en l'apartat 7.4.1, del còmput d'assistències, així com dels acolliments familiars cessats i suspesos, amb la indicació, en este últim cas, de si es mantenen les intervencions tècniques amb la família acollidora i la persona menor d'edat, a l'efecte de computar l'assistència.  
7.5. Pla d'intervenció personalitzat: compromisos tècnics, avaluacions i informes  
7.5.1. En el termini màxim d'un mes des de la recepció de la fitxa de derivació (FD), l'entitat concertada elaborarà el corresponent pla d'intervenció personalitzat (PIP), segons el model facilitat per la direcció general competent, amb els objectius i les indicacions reflectides en l'FD.  
7.5.2. El PIP inclourà les avaluacions ordinàries programades, sense perjuí de les que puguen realitzar-se a petició de les direccions territorials o de la direcció general competent en matèria d'infància i adolescència, o les que considere oportunes la mateixa entitat concertada.  
  
Estes avaluacions es programaran en funció de l'objectiu del Pla de protecció i dels objectius dels programes que se'n deriven: Programa de reunificació familiar (PRF), Programa d'integració estable en família alternativa (PIEFA) o Programa de preparació per a la vida independent (PPVI).  
7.5.3. Com a resultat de cada avaluació del PIP, l'entitat concertada elaborarà un informe, que remetrà a la direcció territorial corresponent en el termini de deu dies. Este informe seguirà el model i les directrius establides per la direcció general corresponent, però, en tot cas, els informes hauran d'estar ben estructurats i diferenciar els apartats relatius a la persona menor acolliment, a la família acollidora i a la família d'origen, si fora el cas.  
Només es plasmarà informació d'interés relacionada amb l'avaluació dels objectius. D'esta manera, les persones professionals informaran sobre el compliment del PIP, les intervencions que s'han realitzat i la freqüència d'estes, les incidències, el compliment dels indicadors i el nivell de consecució dels objectius.  
Les conclusions hauran d'estar degudament fonamentades, amb pronunciament exprés sobre la persona menor d'edat, la família acollidora i la família d'origen, si fora el cas, així com recomanacions sobre necessitats de suport tècnic. En cap cas inclouran propostes de mesures de protecció o modificació del règim de visites i comunicacions vigent.  
  
De cada avaluació i de cada informe emés pot derivar-se una modificació del Pla de protecció, per la qual cosa les conclusions, com s'ha indicat, han d'estar degudament fonamentades i objectivades.  
Els informes seran firmats per la persona professional de referència i responsable de l'expedient, amb el vistiplau de la persona coordinadora de l'entitat.  
Sense perjuí de l'anterior, la direcció territorial o la direcció general competent podran sol·licitar a l'entitat concertada en qualsevol moment i respecte a un acolliment concret, l'emissió d'un informe tècnic sobre determinats aspectes.  
7.5.4. El PIP inclourà també les coordinacions programades amb altres entitats o recursos implicats en l'acolliment familiar.  
7.5.5. En el supòsit que l'entitat no presentara dins del termini i en la forma corresponent els documents tècnics referits en este apartat sense causa justificada, es procedirà a una deducció del 0,25 de l'import de l'assistència respecte de l'acolliment a què es referisquen i en la factura del mes en què s'havien d'entregar. No obstant això, la direcció territorial formularà per escrit el requeriment d'esta documentació i fixarà un termini d'entrega de deu dies.  
7.5.6. Els plans, informes i altres documents tècnics referits en este annex hauran de seguir els models, l'estructura, la metodologia, els terminis i les directrius; tot això, segons la instrucció vigent i que, en este sentit, desenvolupe la direcció general amb competència en infància i adolescència.  
  
8. Procediment i òrgan encarregat de la derivació  
Des de les direccions territorials de la conselleria amb competència en matèria d'infància i adolescència, es derivaran les intervencions a l'entitat concertada, la qual procedirà a l'obertura d'un expedient per a cada persona menor d'edat o família, segons els casos.  
8.1. Derivació a l'entitat concertada  
8.1.1. La derivació de la intervenció del cas a la corresponent entitat concertada es realitzarà mitjançant una entrevista tècnica en la qual participarà la persona instructora de l'expedient de la direcció territorial i el personal tècnic designat per l'entitat concertada.  
Prèviament s'haurà avançat telemàticament la corresponent FD amb la documentació i informació necessària, inclòs el Pla de protecció del xiquet, xiqueta o adolescent (PPXXA). En cas que no estiga disponible en eixos moments el PPXXA, a causa d'un acolliment d'urgència, es remetrà posteriorment quan es dispose d'este.  
Es donarà trasllat a l'equip tècnic de l'entitat concertada d'aquella documentació que conste l'expedient de protecció que siga rellevant per a la preparació i execució de la intervenció tècnica, segons els casos, tant de les famílies (si esta no la coneix l'equip de l'entitat concertada) com de les persones menors d'edat. Esta documentació consistirà tant en informes com fotocòpies de documentació de les persones menors d'edat, necessària per a l'ús dels recursos normalitzats en el seu nou domicili (DNI, targeta sanitària, etc.).  
  
En els casos d'acolliments familiars d'urgència, i atenent la naturalesa d'estos, la derivació es realitzarà amb aspectes dels punts anteriors que es coneguen o disposen en el moment d'esta, i se'n podrà determinar o traslladar la resta amb posterioritat a l'inici de la intervenció tècnica.  
8.1.2. Formació: Caldrà ajustar-se al que disposa el pla de formació autoritzat per la direcció general amb competències en infància i adolescència, que s'haurà d'elaborar segons el calendari proposat i aprovat, per a la qual cosa es complirà el que disposa l'apartat 2.1.3.e.  
8.1.3. Activitats de respir: Caldrà ajustar-se al que disposa el pla d'activitats de respir autoritzat per la direcció general amb competències en infància i adolescència, que s'haurà d'elaborar segons el calendari proposat i aprovat, per a la qual cosa es complirà el que disposa l'apartat 2.1.4.  
8.1.4. Actuacions complementàries: la direcció territorial podrà derivar a l'entitat concertada la realització d'actuacions complementàries compreses en l'apartat 2.1.3.a, b i c d'este annex amb les condicions i els terminis que determine.  
8.1.5 Règim de visites: La direcció territorial podrà derivar a l'entitat concertada l'execució del règim de visites, amb la indicació de la seua duració i tipologia de visita i contacte que s'ha de dur a terme, atés el caràcter excepcional de la situació.  
8.1.6 Foment de la participació dels xiquets, xiquetes i adolescents amb mesura d'acolliment familiar. S'haurà d'ajustar al que disposa el pla de participació autoritzat per la direcció general amb competències en infància i adolescència, que haurà de ser realitzat segons el calendari proposat i aprovat, i complint el que disposa l'apartat 2.1.3.g.  
8.2. Assumpció del cas per part de l'equip encarregat de la intervenció tècnica  
Una vegada realitzada la derivació a l'entitat concertada, esta deurà, entre altres i segons els casos:  
8.2.1. Assignar les tasques previstes al personal professional corresponent procurant mantindre en tot moment equips de treball estables i, en tot cas, les mateixes persones de referència per a cada acolliment.  
  
La selecció dels perfils professionals es realitzarà en funció de les característiques del cas.  
Sense perjuí de la necessitat de treballar en equip, l'entitat designarà una persona tècnica de referència per a cada acolliment.  
8.2.2. Obrir expedient o dossier del cas, que inclourà tota la documentació relativa a este, d'acord amb el que establix el Decret 27/2023, de 10 de març, del Consell, pel qual es regulen la tipologia i el funcionament dels centres, serveis i programes de serveis socials.  
8.2.3. Iniciar els contactes amb les diferents persones implicades, el disseny i l'elaboració del PIP d'acord amb els objectius del Pla de protecció i, en tot cas, seguint les indicacions de l'FD.  
8.2.4. Remetre el PIP a la direcció territorial corresponent en el termini màxim d'un mes des de la recepció de l'FD.  
8.2.5. Complir el PIP, els compromisos tècnics assumits, la coordinació tècnica, les avaluacions i l'elaboració i remissió d'informes, en la forma i dins dels terminis establits.  
8.3. Confirmació i posada en marxa del pla de protecció de xiquets, xiquetes i adolescents  
8.3.1. Presentat el PIP en la direcció territorial, esta podrà determinar els ajustos necessaris orientats a complir els objectius del Pla de protecció. L'entitat concertada executarà les actuacions previstes en el PIP en coordinació i amb la supervisió de la direcció territorial.  
8.3.2. La direcció territorial determinarà el sistema de comunicació i/o coordinació periòdica amb l'entitat concertada, a l'efecte de revisió i avaluació del PIP segons el pla de protecció establit per a cada persona menor d'edat i del programa que es derive d'este (PRF, PIEFA o PPVI), o de les incidències que puguen sorgir en el transcurs de l'acolliment familiar.  
8.3.3. Després de la finalització d'un acolliment, a més dels informes que es determinen necessaris, l'entitat concertada emetrà un informe relatiu a la família educadora dels aspectes següents:  
- Disponibilitat expressada per la família educadora per a nous acolliments.  
- Disponibilitat de la família, valorada per l'equip tècnic de l'entitat concertada per a la intervenció en acolliment en família educadora, per a nous acolliments (limitacions, potencialitats, propostes d'especialització…).  
- Receptivitat de la família a les indicacions tècniques, col·laboració demostrada amb les persones professionals de l'entitat concertada, participació de la família en les activitats formatives proposades.  
- Actitud de la família cap a la persona menor d'edat: acceptació incondicional, respecte a la seua identitat i orígens, respecte cap a la seua família d'origen i disposició i disponibilitat cap al compliment del règim de visites, si fora el cas.  
- Responsabilitat respecte al recurs: coneixement de l'acolliment familiar, del seu paper de complementarietat de la família d'origen, prioritzar l'interés de la persona menor d'edat sobre els seus interessos personals.  
- Qualsevol altra incidència o consideració que s'estime rellevant de cara a noves propostes d'acolliment o que puga afectar la seua declaració d'aptitud.  
L'entitat concertada, amb caràcter previ a l'emissió de l'informe, posarà de manifest a la família el sentit d'este, amb la indicació que una vegada emés podrà sol·licitar a la direcció territorial l'accés a este d'acord amb la normativa vigent. En cas que la família no estiga conforme amb el contingut posat de manifest, haurà de reflectir en el mateix informe els seus punts de vista, i/o adjuntar un escrit en este sentit de les mateixes persones acollidores.  
  
9. Memòria justificativa  
9.1. Amb anterioritat al 31 de gener de l'exercici següent, l'entitat presentarà una memòria anual del servei prestat seguint els protocols i mètodes de recollida de dades i anàlisis d'estes que, des de la direcció general amb competència en infància i adolescència, es dicten a tal objecte i que interessen per a satisfacció de les funcions que té assignades.  
9.2. En esta memòria es reflectiran, entre altres aspectes, la metodologia de treball utilitzada, les dades estadístiques sobre les persones menors d'edat ateses i les seues famílies educadores, així com la resta de les actuacions derivades objecte del present concert. També inclourà la valoració del compliment del servei de l'exercici anterior, en cas de pròrroga, i propostes de millora incloses en l'exercici actual, que també s'haurà de presentar juntament amb la memòria esmentada.